DEĊIŻJONI TAL-KUMMISSJONI (UE) 2021/1757

tal-4 ta’ Diċembru 2020

dwar l-iskema ta’ għajnuna SA.38399 — 2019/C (ex 2018/E) li l-Italja implimentat — Tassazzjoni Korporattiva tal-Portijiet fl-Italja

(Il-verżjoni Taljana biss hija awtentika)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea (TFUE), u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li stiednet lill-partijiet interessati sabiex jippreżentaw il-kummenti tagħhom skont id-dispożizzjonijiet imsemmija fuq (1) u wara li kkunsidrat il-kummenti tagħhom,

Billi:

1. PROĊEDURA

(1) Permezz tal-ittra datata t-3 ta’ Lulju 2013, il-Kummissjoni bagħtet kwestjonarju komprensiv lill-Istati Membri kollha sabiex tiġbor informazzjoni dwar it-tassazzjoni korporattiva tal-portijiet kif ukoll forom oħra possibbli ta’ appoġġ mill-Istat għal tipi differenti ta’ investiment jew l-operat tal-portijiet. L-awtoritajiet Taljani bagħtu t-tweġibiet tagħhom għall-kwestjonarju msemmi hawn fuq permezz tal-ittra datata t-12 ta’ Settembru 2013 u permezz tal-ittra datata l-1 ta’ Ottubru 2013. Permezz tal-ittri datati l-24 ta’ Jannar 2014 u t-2 ta’ Settembru 2014, il-Kummissjoni talbet aktar informazzjoni, li ġiet sottomessa mill-Italja permezz tal-ittri tal-14 ta’ Frar 2014, tal-11 ta’ Settembru 2014 u tad-29 ta’ Settembru 2014. Permezz tal-ittra datata l-14 ta’ Novembru 2014, l-awtoritajiet Taljani ssottomettew aktar informazzjoni. Permezz tal-ittra tas-27 ta’ April 2017, il-Kummissjoni bagħtet talba addizzjonali għal informazzjoni lill-awtoritajiet Taljani, li dawn tal-aħħar wieġbu għaliha fl-24 ta’ Mejju 2017.

(2) Permezz tal-ittra datata t-30 ta’ April 2018, il-Kummissjoni, b’konformità mal-Artikolu 21 tar-Regolament tal-Kunsill (UE) 2015/1589 (“ir-Regolament Proċedurali”) (2), infurmat lill-Italja dwar il-valutazzjoni preliminari tagħha tal-għajnuna mill-Istat tad-dispożizzjonijiet li jikkonċernaw it-tassazzjoni korporattiva tal-portijiet u stiednet lill-awtoritajiet Taljani jippreżentaw l-osservazzjonijiet tagħhom. Fit-22 ta’ Mejju 2018 u fis-27 ta’ Ġunju 2018, saru laqgħat bejn il-Kummissjoni u l-awtoritajiet Taljani. Permezz tal-ittra datata t-3 ta’ Lulju 2018, l-Italja wieġbet għall-ittra tal-Kummissjoni datata t-30 ta’ April 2018. L-Italja pprovdiet aktar informazzjoni permezz tal-ittra datata l-10 ta’ Settembru 2018.

(3) Fit-8 ta’ Jannar 2019 il-Kummissjoni pproponiet miżuri xierqa skont l-Artikolu 22 tar-Regolament Proċedurali. Il-Kummissjoni stiednet lill-Italja sabiex tadotta miżuri li jiżguraw li l-Awtoritajiet tas-Sistema Portwarja li jwettqu attivitajiet ekonomiċi jkunu soġġetti għat-taxxa korporattiva bl-istess mod bħal impriżi oħra. Barra minn hekk, il-Kummissjoni stiednet lill-awtoritajiet Taljani biex jinfurmawha bil-miktub u fi żmien xahrejn minn meta jirċievu l-proposta, li huma jaċċettaw, skont l-Artikolu 23(1) tar-Regolament Proċedurali, mingħajr kundizzjonijiet, b’mod inekwivoku u fl-intier tagħha, il-proposta għal miżuri xierqa.

(4) Permezz tal-ittra datata s-7 ta’ Marzu 2019, l-Italja rrifjutat formalment il-proposta tal-Kummissjoni. Fit-2 ta’ April 2019 u fis-7 ta’ Mejju 2019, saru aktar laqgħat bejn l-awtoritajiet Taljani u l-Kummissjoni. F’dawn il-laqgħat, l-Italja reġgħet sostniet il-pożizzjoni tagħha.

(5) Billi l-awtoritajiet Taljani ma aċċettawx il-proposta għal miżuri xierqa, il-Kummissjoni ddeċidiet, permezz tal-ittra tal-15 ta’ Novembru 2019, li tiftaħ il-proċedura prevista fl-Artikolu 108(2) tat-Trattat, skont l-Artikolu 23(2) tar-Regolament Proċedurali. Id-deċiżjoni tal-Kummissjoni li tagħti bidu għall-proċedura ġiet ippubblikata f’Il-Ġurnal Uffiċjali tal-Unjoni Ewropea (3). Il-Kummissjoni stiednet lill-Italja u lill-partijiet interessati biex jissottomettu kummenti.

(6) L-Italja bagħtet l-osservazzjonijiet tagħha lill-Kummissjoni permezz tal-ittra datata l-4 ta’ Frar 2020.

(7) Il-Kummissjoni rċeviet kummenti mingħand il-partijiet interessati li ġejjin: 1. Confetra – Confederazione Generale Italiana dei Traspinti e della Logistica (Konfederazzjoni Ġenerali Taljana tat-Trasport u l-Loġistika); 2. Conftrasporto-Confcommercio (Konfederazzjoni tal-assoċjazzjonijiet tat-trasport, tat-tbaħħir u tal-loġistika); 3. Assoporti (Assoċjazzjoni Taljana tal-Portijiet); 4. Federazione Italiana Lavoratori Trasporti FILT-CGIL, Federazione Italiana Trasporti FIT-CISL, Unione Italiana dei Lavoratori dei Trasporti UILTRASPORTI (Federazzjoni Taljana tal-Ħaddiema tat-Trasport, Federazzjoni Taljana tal-Ħaddiema tat-Trasport, Unjoni Taljana tal-Ħaddiema tat-Trasport); 5. Associazione Nazionale Imprese Portuali ANCIP (Assoċjazzjoni Nazzjonali tal-Kumpaniji Portwali).

(8) Il-Kummissjoni rċeviet ukoll osservazzjonijiet mingħand l-hekk imsejjaħ Rappreżentant Proviżorju Internazzjonali tat-Territorju Ħieles ta’ Trieste.

(9) Il-Kummissjoni bagħtet dawn l-osservazzjonijiet lill-Italja, u tatha l-opportunità li tikkummenta dwarhom. L-Italja ma bagħtitx kummenti.

2. DESKRIZZJONI TAL-MIŻURA INVESTIGATA U L-KUNTEST TAL-INVESTIGAZZJONI

(10) L-Awtoritajiet tas-Sistema Portwali (PSA) fl-Italja mhumiex soġġetti għat-taxxa korporattiva (IRES). L-eżenzjoni mit-taxxa korporattiva għall-PSA fl-Italja hija l-miżura indirizzata minn din id-Deċiżjoni.

2.1. L-Organizzazzjoni u r-Regolamentazzjoni tal-Portijiet fl-Italja

2.1.1. Il-Liġi 84/1994 u l-istabbiliment ta’ Awtoritajiet tas-Sistema Portwali

(11) Il-Liġi 84/1994 (4), kif emendata (“il-Liġi 84/1994”), tirregola l-attivitajiet portwali u tirregola l-kompiti u l-funzjonijiet tal-Awtoritajiet tas-Sistema Portwali, tal-Awtorità Marittima, u ta’ impriżi oħra relatati mal-attivitajiet tal-portijiet.

(12) Il-portijiet fejn jinsabu l-PSA huma indikati bħala “portijiet jew żoni portwali speċifiċi ta’ importanza ekonomika nazzjonali u internazzjonali” (portijiet tal-kategorija II, klassi I u II).

(13) Il-“portijiet jew iż-żoni portwali speċifiċi ta’ importanza ekonomika nazzjonali u internazzjonali” (kategorija II, klassi I u II), għandhom il-funzjonijiet li ġejjin: (1) Kummerċjali u loġistika; (2) L-industrija u ż-żejt; (3) Servizzi tal-passiġġieri, inklużi l-passiġġieri tal-kruċiera; (4) Sajd; (5) Turiżmu u rikreazzjoni.

(14) Wara d-dħul fis-seħħ tad-Digriet Leġiżlattiv 169/2016, fl-Italja ġew stabbiliti 16-il PSA li jinkludu s-57 port ewlieni. Il-portijiet amministrati mill-PSA huma elenkati fl-Anness A, li jifforma parti integrali mil-Liġi 84/1994. L-Anness A jista’ jiġi emendat sabiex jippermetti l-inklużjoni ta’ port, jew sabiex port jiġi trasferit għal PSA differenti, soġġett għal kundizzjonijiet.

(15) Skont il-Liġi 84/1994, il-PSA huma entitajiet pubbliċi mhux ekonomiċi ta’ rilevanza nazzjonali, li għandhom status legali speċjali, u għandhom awtonomija amministrattiva, organizzazzjonali, regolatorja, baġitarja u finanzjarja. Huma soġġetti għas-setgħat superviżorji tal-Ministru għall-Infrastruttura u t-Trasport. L-approvazzjoni tal-baġit tagħhom u l-karta bilanċjali tagħhom għandhom jitwettqu mill-Ministru għall-Infrastruttura u t-Trasport bi qbil mal-Ministru għall-Affarijiet Ekonomiċi u l-Finanzi. Il-ġestjoni finanzjarja tal-PSA hija soġġetta għall-awditjar mill-Qorti tal-Awdituri.

(16) Skont il-Liġi 84/1994, il-PSA għandhom ifasslu programm ta’ ppjanar strateġiku li jistabbilixxi l-objettivi ta’ żvilupp tagħhom. Huma għandhom jippromwovu u jħejju dokument ta’ ppjanar għal miżuri sabiex jittejbu l-effiċjenza enerġetika u l-użu ta’ enerġiji rinnovabbli fil-portijiet.

(17) Skont il-Liġi 84/1994, hija r-responsabbiltà tal-Istat li jwettaq xogħlijiet infrastrutturali ewlenin (kostruzzjoni ta’ kanali marittimi, imbankmenti protettivi, baċiri u baċiri mgħammra, tħammil u approfondiment ta’ qiegħ il-baħar) fil-portijiet tal-kategorija II (klassi I u klassi II). Ir-reġjuni, il-muniċipalitajiet jew il-PSA jistgħu jintervjenu bir-riżorsi proprji tagħhom. Biex ikopru l-ispejjeż tax-xogħlijiet li jkunu wettqu, il-PSA jistgħu jimponu ħlasijiet addizzjonali fuq il-merkanzija li titgħabba jew tinħatt, jew iżidu l-ammont tat-tariffi ta’ konċessjoni.

2.1.2. Il-kompiti tal-Awtoritajiet tas-Sistema Portwali u tal-Awtorità Marittima

(18) F’konformità mal-Artikolu 6 tal-Liġi 84/1994, il-PSA għandhom iwettqu l-kompiti li ġejjin: (1) Il-ġestjoni, il-programmazzjoni, il-koordinazzjoni, ir-regolamentazzjoni, il-promozzjoni u l-kontroll tal-operazzjonijiet u s-servizzi portwali, l-attivitajiet ta’ awtorizzazzjoni u ta’ konċessjoni msemmija fl-Artikoli 16 (ara 2.1.4 hawn taħt), 17 u 18 (ara 2.1.5 hawn taħt) tal-Liġi 84/1994, u attivitajiet kummerċjali u industrijali oħra mwettqa fil-portijiet; (2) Il-manutenzjoni ordinarja u straordinarja tal-partijiet komuni taż-żona portwali, inkluża l-manutenzjoni ta’ qiegħ il-baħar; (3) L-attribuzzjoni u l-kontroll tal-forniment ta’ servizzi ta’ interess ġenerali, li mhumiex marbuta mill-qrib mal-operazzjonijiet portwali msemmija fl-Artikolu 16 (ara 2.1.4 hawn taħt), lill-utenti tal-port; (4) Il-koordinazzjoni tal-attivitajiet amministrattivi mwettqa minn awtoritajiet u korpi pubbliċi fi ħdan iż-żona portwali; (5) L-amministrazzjoni esklużiva tal-art u l-oġġetti tal-proprjetà marittima, b’konformità mad-dispożizzjonijiet tal-Liġi 84/1994 u l-Kodiċi tan-Navigazzjoni; (6) Il-koordinazzjoni u l-promozzjoni ta’ konnessjonijiet mas-sistemi loġistiċi barra l-port u bejn il-portijiet.

(19) Skont il-Liġi 84/1994, l-Awtorità Marittima għandha r-responsabbiltà għall-funzjonijiet tal-pulizija u tas-sigurtà previsti mill-Kodiċi tan-Navigazzjoni u minn liġijiet speċjali.

(20) F’konformità mal-Artikolu 6 tal-Liġi 84/1994, il-PSA ma jistgħux iwettqu, direttament jew permezz ta’ destinatarji ta’ investiment, operazzjonijiet portwali (5) u attivitajiet relatati mill-qrib. Barra minn hekk, il-PSA ma jistgħux jeżerċitaw is-servizzi tekniċi-nawtiċi ta’ pilotaġġ, irmunkar, irmiġġ u ħatt bil-braken.

(21) Għandu jiġi stabbilit kumitat konsultattiv, magħmul minn ħames rappreżentanti tal-impjegati tal-impriżi li joperaw fil-port, rappreżentant wieħed tal-impjegati tal-PSA, u rappreżentant wieħed ta’ kull waħda mill-kategoriji li ġejjin ta’ impriżi li joperaw fil-port: sidien ta’ bastimenti; impriżi industrijali; kumpaniji msemmija fl-Artikoli 16 (ara 2.1.4 hawn taħt) u 18 (ara 2.1.5 hawn taħt); spedizjoniera; baħrin u aġenti; u trasportaturi li joperaw fis-settur tal-portijiet. Dan il-kumitat għandu jkollu funzjonijiet konsultattivi fir-rigward tal-għoti, is-sospensjoni jew l-irtirar tal-awtorizzazzjonijiet u l-konċessjonijiet.

(22) Il-PSA jistabbilixxu uffiċċji territorjali proprji fejn is-Segretarju Ġenerali tal-PSA jew ir-rappreżentant tiegħu jkun responsabbli, fost kompiti oħra, għall-għoti ta’ konċessjonijiet għal perjodi sa erba’ snin u d-determinazzjoni tat-tariffi ta’ konċessjoni rilevanti, soġġett għall-opinjoni tal-kumitat konsultattiv u tal-kumitat ta’ ġestjoni.

2.1.3. Riżorsi finanzjarji tal-Awtoritajiet tas-Sistema Portwali

(23) Id-dħul tal-PSA jikkonsisti minn: (1) It-tariffi ta’ konċessjoni msemmija fl-Artikolu 18 tal-Liġi 84/1994 (ara 2.1.5 hawn taħt) għal żoni u baċiri tal-Istat fiż-żona portwali u fil-konfini territorjali; (2) It-tariffi ta’ awtorizzazzjoni għall-operazzjonijiet portwali msemmija fl-Artikolu 16 tal-Liġi 84/1994 (ara 2.1.4 hawn taħt); (3) Id-drittijiet ta’ ankraġġ (“tassa di ancoraggio”); (4) Id-drittijiet imposti fuq il-merkanzija li tinħatt u titgħabba (“tassa portuale”); (5) Il-kontribuzzjonijiet minn reġjuni, awtoritajiet lokali u korpi pubbliċi oħra; (6) Dħul ieħor.

(24) Skont rapport mill-Ministeru Taljan tal-Infrastruttura u t-Trasport, it-“tariffi portwali” (jiġifieri d-drittijiet fuq merkanzija li tinħatt u tiġi mgħobbija u d-drittijiet ta’ ankraġġ, jiġifieri t-tassa portuale u t-tassa di ancoraggio, rispettivament), flimkien mat-tariffi ta’ konċessjoni, kienu ż-żewġ komponenti ewlenin tad-dħul tal-portijiet Taljani fl-2017, fejn kienu jammontaw għal 53,2 % u 27,1 % tad-dħul operatorju, rispettivament (6).

2.1.4. Operazzjonijiet portwali (l-Artikolu 16 tal-Liġi 84/1994)

(25) L-operazzjonijiet portwali huma t-tagħbija, il-ħatt, it-trasbord, il-ħażna, il-moviment ġenerali tal-merkanzija u l-oġġetti l-oħra kollha mwettqa fiż-żona tal-port. Is-servizzi portwali huma servizzi speċjalizzati, komplementari u anċillari għaċ-ċiklu tal-operazzjonijiet portwali. Dawn is-servizzi jistgħu jiġu identifikati mill-PSA permezz ta’ regoli speċifiċi li għandhom jinħarġu b’Digriet tal-Ministru tat-Trasport u n-Navigazzjoni.

(26) Il-PSA jirregolaw u jissorveljaw l-operazzjonijiet portwali u s-servizzi portwali, u l-applikazzjoni tat-tariffi magħmula pubbliċi minn kull impriża u jirrappurtaw regolarment lill-Ministru għat-Trasport u n-Navigazzjoni.

(27) L-eżerċizzju tal-operazzjonijiet portwali u tas-servizzi portwali mwettqa minnhom stess jew minn partijiet terzi għandu jkun soġġett għal awtorizzazzjoni mill-PSA. Dik l-awtorizzazzjoni għandha tkopri t-twettiq tal-operazzjonijiet portwali jew ta’ wieħed jew aktar mis-servizzi portwali, li għandhom jiġu identifikati fl-awtorizzazzjoni nnifisha.

(28) L-impriżi awtorizzati għandhom jiġu rreġistrati f’reġistri separati miżmuma mill-PSA u jkunu soġġetti għall-ħlas ta’ tariffa annwali u l-għoti ta’ garanzija.

(29) Għall-fini tal-ħruġ tal-awtorizzazzjonijiet, il-Ministru għat-Trasport u n-Navigazzjoni, permezz ta’ digriet, għandu jiddetermina: (1) Ir-rekwiżiti personali, finanzjarji u professjonali għall-operaturi u l-impriżi applikanti; (2) Il-kriterji, il-proċeduri u l-limiti ta’ żmien għall-għoti, is-sospensjoni u r-revoka tal-awtorizzazzjoni, kif ukoll il-kontrolli relatati; (3) Il-parametri għad-definizzjoni tal-ammonti minimi u massimi tat-tariffi annwali u l-garanzija fir-rigward tat-tul ta’ żmien u l-karatteristiċi speċifiċi tal-awtorizzazzjoni, b’kont meħud tal-volum tal-investimenti u tal-attivitajiet li għandhom jitwettqu.

(30) It-tariffi għall-operazzjonijiet portwali għandhom jiġu ppubblikati mill-PSA. L-impriżi awtorizzati għandhom jikkomunikaw lill-PSA t-tariffi li jkun beħsiebhom jitolbu lill-utenti, kif ukoll kwalunkwe varjazzjoni sussegwenti.

(31) Id-durata tal-awtorizzazzjoni għandha tkun relatata mal-programm operazzjonali propost mill-impriża jew, fejn l-impriża approvata tkun ukoll detentur ta’ konċessjoni skont it-tifsira tal-Artikolu 18 tal-Liġi 84/1994 (ara 2.1.5 hawn taħt), għandha tkun identika għad-durata tal-konċessjoni nnifisha. L-awtorizzazzjoni tista’ tiġġedded flimkien ma’ programmi operazzjonali ġodda jew wara t-tiġdid tal-konċessjoni.

(32) Il-PSA, wara li tikkonsulta lill-kumitat konsultattiv lokali, għandha tiddetermina l-għadd massimu ta’ permessi li se jinħarġu, b’kont meħud tar-rekwiżiti operazzjonali u t-traffiku tal-port, billi fi kwalunkwe każ tiżgura livell massimu ta’ kompetizzjoni fis-settur.

2.1.5. Konċessjonijiet għaż-żoni fuq l-art u għall-baċiri (l-Artikolu 18 tal-Liġi 84/1994)

(33) Il-PSA jagħtu żoni tal-art u baċiri fiż-żona portwali b’konċessjoni lill-impriżi msemmija fl-Artikolu 16 tal-Liġi 84/1994 għall-iskop li jwettqu operazzjonijiet portwali.

(34) Il-konċessjonijiet għandhom jiġu fdati abbażi ta’ forom xierqa ta’ reklamar stabbiliti b’digriet tal-Ministru għat-Trasport u n-Navigazzjoni bi qbil mal-Ministru għall-Finanzi. L-istess digriet jindika wkoll: (1) Id-durata tal-konċessjoni, is-setgħat superviżorji u ta’ spezzjoni tal-awtoritajiet li joħorġu l-konċessjonijiet, it-termini tat-tiġdid tal-konċessjoni u l-konċessjoni ta’ faċilitajiet lil konċessjonarju ġdid; (2) It-tariffi minimi ta’ konċessjoni li l-konċessjonarji huma meħtieġa li jħallsu.

(35) Sabiex jingħataw il-konċessjonijiet, l-applikanti jridu: (1) Jissottomettu pjan ta’ direzzjoni tan-negozju, appoġġat minn garanziji xierqa, imfassal biex iżid it-traffiku u l-produttività tal-port; (2) Ikollhom l-għodod tekniċi u organizzattivi xierqa, anke fir-rigward tas-sikurezza, biex jissodisfaw il-ħtiġijiet ta’ ċiklu ta’ produzzjoni u operazzjonali kontinwu u integrat għalihom infushom u għal partijiet terzi; (3) Jistabbilixxu pjan tal-persunal li jikkorrispondi għall-pjan ta’ direzzjoni tan-negozju.

(36) F’kull port, il-konċessjonarju ta’ żona tal-art tal-Istat irid jeżerċita direttament l-attività li għaliha tkun ingħatat il-konċessjoni. Il-konċessjonarju ma jistax fl-istess ħin ikun konċessjonarju ta’ żona oħra tal-Istat fl-istess port, sakemm l-attività li għaliha tkun meħtieġa konċessjoni ġdida ma tkunx differenti minn dik koperta mill-konċessjonijiet eżistenti fl-istess żona tal-Istat, u ma jistax iwettaq attivitajiet portwali f’żoni għajr dawk li jkunu ġew allokati taħt konċessjoni.

(37) Il-PSA għandha twettaq spezzjonijiet annwali sabiex tivverifika li r-rekwiżiti fiż-żmien tal-għoti tal-konċessjoni u l-implimentazzjoni tal-investimenti fil-pjan ta’ direzzjoni tan-negozju jiġu ssodisfati.

(38) F’każ ta’ nuqqas mhux iġġustifikat ta’ konformità mal-obbligi meħuda mill-konċessjonarju u li jintlaħqu l-objettivi stabbiliti fil-pjan ta’ direzzjoni tan-negozju, il-PSA għandha tirtira l-konċessjoni.

2.2. Is-Sistema tat-Tassazzjoni Korporattiva fl-Italja u l-Eżenzjoni għall-PSA

(39) It-taxxa fuq l-introjtu Taljana hija regolata fid-Digriet Presidenzjali 917 tat-22 ta’ Diċembru 1986: Testo Unico delle Imposte sui Redditi (l-Att Konsolidat dwar it-Taxxa, “TUIR”) (7). It-Titolu II tat-TUIR jistabbilixxi r-regoli għat-tassazzjoni tal-introjtu korporattiv.

(40) L-elementi ewlenin tat-taxxa korporattiva Taljana (Imposta sul reddito sulle società IRES“IRES”) huma deskritti hawn taħt (8).

2.2.1. Persuni taxxabbli (l-Artikoli 73 u 74 tat-TUIR)

(41) L-Artikolu 73(1) tat-TUIR jissoġġetta lill-entitajiet li ġejjin għat-taxxa korporattiva: (1) Kumpaniji b’ishma konġunti u assoċjazzjonijiet limitati, kumpaniji b’responsabbiltà limitata, kumpaniji kooperattivi u kumpaniji tal-assigurazzjoni ta’ benefiċċju komuni, kumpaniji Ewropej skont ir-Regolament tal-Kunsill (KE) Nru 2157/2001 (9), u Soċjetajiet Kooperattivi Ewropej skont ir-Regolament tal-Kunsill (KE) Nru 1435/2003 (10), residenti fit-territorju tal-Istat; (2) Entitajiet pubbliċi u privati għajr kumpaniji, kif ukoll trusts, li jirrisjedu fl-Istat, li jkollhom bħala l-għan esklussiv jew prinċipali tagħhom it-twettiq ta’ attivitajiet kummerċjali; (3) Entitajiet pubbliċi u privati għajr kumpaniji, trusts li ma jkollhomx bħala l-għan esklussiv jew prinċipali tagħhom it-twettiq ta’ attività kummerċjali kif ukoll impriżi għall-investiment kollettiv ta’ tfaddil, residenti fit-territorju tal-Istat; (4) Kumpaniji u istituzzjonijiet ta’ kwalunkwe tip, inklużi trusts, b’personalità ġuridika jew mingħajrha, mhux residenti fit-territorju tal-Istat.

(42) L-Artikolu 74 tat-TUIR jintroduċi dispożizzjonijiet speċjali għall-Istat u l-korpi pubbliċi u jiddefinixxi l-attivitajiet li mhumiex meqjusa bħala attivitajiet kummerċjali.

(43) Skont l-Artikolu 74(1) tat-TUIR, il-korpi u l-amministrazzjonijiet tal-Istat, inklużi l-amministrazzjonijiet awtonomi, u, fejn ikollhom personalità ġuridika, il-muniċipalitajiet, il-konsorzji ta’ korpi lokali, assoċjazzjonijiet u korpi li jamministraw proprjetà pubblika, il-komunitajiet ta’ żoni muntanjużi, il-provinċji u r-reġjuni mhumiex responsabbli għat-taxxa korporattiva. Skont l-Artikolu 74(2) tat-TUIR, l-eżerċizzju ta’ funzjonijiet tal-Istat minn korpi pubbliċi ma għandux jikkostitwixxi attività kummerċjali.

2.2.2. Introjtu taxxabbli

(44) L-introjtu kollu derivat minn kumpaniji li jwettqu attivitajiet kummerċjali huwa meqjus bħala introjtu min-negozju u huwa soġġett għall-IRES (l-Artikolu 81 tat-TUIR). Il-bażi taxxabbli hija l-introjtu dinji muri fir-rapport tal-introjtu mħejji għas-sena fiskali rilevanti skont ir-regoli tad-dritt soċjetarju u aġġustat skont id-dispożizzjonijiet tal-liġi tat-taxxa dwar l-introjtu min-negozju.

(45) It-trattament tat-taxxa korporattiva tal-introjtu minn assi ta’ proprjetà immobbli jiddependi mit-tip ta’ assi ta’ proprjetà immobbli. Jekk l-assi ta’ proprjetà immobbli jintuża effettivament u esklussivament biex titwettaq attività kummerċjali (jew, minħabba l-karatteristiċi tiegħu, jista’ jintuża biss biex titwettaq attività kummerċjali), l-introjtu derivat mill-assi ta’ proprjetà immobbli jitqies bħala introjtu min-negozju. Konsegwentement, tali introjtu huwa inkluż fl-introjtu taxxabbli tal-kumpanija.

2.2.3. Perjodu taxxabbli

(46) Il-perjodu taxxabbli għall-finijiet tat-taxxa korporattiva huwa s-sena fiskali tal-kumpanija kif determinata mil-liġi jew mill-istatut ta’ assoċjazzjoni. Jekk is-sena fiskali ma tiġix determinata b’dan il-mod, jew jekk tkun itwal minn sentejn, il-perjodu taxxabbli jkun is-sena kalendarja (l-Artikolu 76 tat-TUIR).

2.2.4. Rati

(47) Ir-rata tal-IRES hija ta’ 24 % (l-Artikolu 77 tat-TUIR) (11).

(48) L-Artikolu 1(716) tal-Liġi Nru 160 tas-27 ta’ Diċembru 2019 introduċa soprataxxa ġdida tal-IRES ta’ 3.5 punti perċentwali fuq l-introjtu derivat minn attivitajiet imwettqa abbażi ta’ awtorizzazzjonijiet u konċessjonijiet portwali maħruġa skont l-Artikoli 16 u 18 tal-Liġi 84/1994 (12). Din hija miżura temporanja li jenħtieġ li tapplika biss għas-snin fiskali 2019 sa 2021.

2.2.5. It-tassazzjoni tal-Awtoritajiet tas-Sistema Portwali fl-Italja

(49) Il-PSA fl-Italja mhumiex soġġetti għat-taxxa korporattiva (IRES). L-eżenzjoni mit-taxxa korporattiva għall-PSA fl-Italja hija l-miżura indirizzata minn din id-Deċiżjoni. Din l-eżenzjoni hija bbażata b’mod partikolari fuq l-Artikolu 74 tat-TUIR, kif interpretat u applikat mill-awtoritajiet Taljani.

(50) Skont l-Artikolu 74 tat-TUIR, il-korpi u l-amministrazzjonijiet tal-Istat, inklużi dawk b’organizzazzjoni awtonoma, anki jekk ikollhom personalità ġuridika, il-muniċipalitajiet, il-konsorzji bejn awtoritajiet lokali, l-assoċjazzjonijiet u l-korpi li jamministraw proprjetà kollettiva, il-komunitajiet ta’ żoni muntanjużi, il-provinċji u r-reġjuni mhumiex soġġetti għat-taxxa korporattiva.

(51) Fil-fehma tal-awtoritajiet Taljani, il-PSA huma korpi pubbliċi fdati biss b’funzjonijiet amministrattivi u għalhekk huma soġġetti għall-applikazzjoni tal-Artikolu 74 tat-TUIR. Skonthom, l-Artikolu 73 tat-TUIR, għall-kuntrarju, jippresupponi li l-entità kkonċernata twettaq attivitajiet kummerċjali, għalkemm bħala attività sekondarja, u għalhekk ma japplikax għall-PSA.

(52) L-Artikoli 73 u 74, kif interpretati u applikati mill-awtoritajiet Taljani, iwasslu għal sitwazzjoni fejn il-PSA fl-Italja huma eżentati mit-taxxa korporattiva, inkluż fir-rigward tal-introjtu li jirriżulta mill-isfruttament tal-infrastruttura portwali.

2.3. Raġunijiet biex jingħata bidu għall-proċedura

(53) Il-Kummissjoni pproponiet miżuri xierqa skont l-Artikolu 22 tar-Regolament Proċedurali fit-8 ta’ Jannar 2019 u stiednet lill-Italja tadotta miżuri li jiżguraw li l-PSA li jwettqu attivitajiet ekonomiċi jkunu soġġetti għat-taxxa korporattiva bl-istess mod bħal impriżi oħra. Madankollu, permezz tal-ittra datata s-7 ta’ Marzu 2019, l-Italja ċaħdet formalment il-proposta tal-Kummissjoni u rrifjutat li tadotta miżuri li jiżguraw li l-PSA li jwettqu attivitajiet ekonomiċi jkunu soġġetti għat-taxxa korporattiva bl-istess mod bħal impriżi oħra.

(54) Ġaladarba l-Kummissjoni kienet għadha tqis li l-eżenzjoni mit-taxxa korporattiva li jibbenefikaw minnha l-PSA li jwettqu attivitajiet ekonomiċi kienet tikkostitwixxi skema eżistenti ta’ għajnuna mill-Istat u li kellha d-dubji tagħha dwar il-kompatibbiltà ta’ dik l-iskema ta’ għajnuna mas-suq intern, hija ddeċidiet li tibda l-proċedura prevista fl-Artikolu 108(2) tat-Trattat, skont l-Artikolu 23(2) tar-Regoli ta’ Proċedura. F’din id-deċiżjoni, il-Kummissjoni kkonkludiet b’mod provviżorju li l-eżenzjoni mit-taxxa korporattiva li jgawdu minnha l-PSA tikkostitwixxi għajnuna eżistenti mill-Istat skont it-tifsira tal-Artikolu 107(1) TFUE li ma tistax titqies bħala kompatibbli mas-suq intern.

3. KUMMENTI TAL-ITALJA U TAL-PARTIJIET INTERESSATI

3.1. Kummenti ġenerali

(55) L-Italja u partijiet interessati oħra jargumentaw li fin-nuqqas ta’ liġi tal-Unjoni dwar il-portijiet u kunċett komuni tal-awtoritajiet portwali fil-liġi tal-Unjoni, l-Istati Membri għandhom il-kompetenza li jidentifikaw u jirregolaw in-natura u l-funzjonijiet tal-korpi ta’ ġestjoni tal-portijiet, kif muri mir-Regolament (UE) Nru 2017/352 tal-Parlament Ewropew u tal-Kunsill (13).

(56) Huma jqisu li l-applikazzjoni għall-Italja tal-prinċipji stabbiliti fid-deċiżjonijiet adottati mill-Kummissjoni f’każijiet speċifiċi fi Stati Membri oħra mhijiex raġonevoli. Fil-fehma tagħhom, is-sitwazzjoni fl-Italja mhijiex komparabbli ma’ Stati Membri oħra (14).

3.2. Impriżi/attivitajiet ekonomiċi

3.2.1. Attivitajiet mhux ekonomiċi mwettqa fl-interess pubbliku

(57) Skont l-Italja u l-maġġoranza tal-kummenti mill-partijiet interessati, il-PSA mhumiex impriżi u ma jwettqux attivitajiet ekonomiċi (15). Is-sistema legali Taljana tirrikjedi li l-PSA jkunu korpi pubbliċi mhux ekonomiċi ta’ importanza nazzjonali b’awtonomija amministrattiva, organizzattiva, regolatorja, baġitarja u finanzjarja.

(58) Il-PSA huma supervizzati mill-Ministeru tal-Infrastruttura u t-Trasport, ir-rapporti dwar il-ġestjoni finanzjarja tagħhom huma soġġetti għal awditi mill-Qorti tal-Awdituri bl-istess mod bħall-korpi kollha li huma parti mill-amministrazzjoni pubblika. Huma inklużi fil-lista mfassla mill-Istitut Taljan tal-Istatisika li tintuża biex jiġi determinat il-kont finanzjarju konsolidat tal-Istat. Għalhekk il-PSA mhux biss huma proprjetà pubblika, iżda huma korpi pubbliċi mhux ekonomiċi ġenwini (16).

(59) L-Italja u l-maġġoranza tal-partijiet interessati josservaw li l-PSA ma jwettqux servizzi portwali jew servizzi tekniċi-nawtiċi huma stess (17). Is-setgħat regolatorji għas-servizzi tekniċi-nawtiċi ta’ pilotaġġ, irmunkar, irmiġġ u ħatt bil-braken jappartjenu għall-Awtorità Marittima, li hija struttura deċentralizzata tal-Ministeru tal-Infrastruttura u t-Trasport. Ir-regoli għall-għoti ta’ dawn is-servizzi huma stabbiliti fil-Kodiċi Taljan tan-Navigazzjoni u fir-regolamenti ta’ implimentazzjoni. Barra minn hekk, attivitajiet oħra bħall-bunkering u l-ġbir tal-iskart ma jitwettqux mill-PSA nfushom.

(60) Skont l-awtoritajiet Taljani u l-maġġoranza tal-partijiet interessati, il-PSA jiżguraw, fl-interess pubbliku, aċċess mhux diskriminatorju għas-swieq tas-servizzi portwali b’kundizzjonijiet ta’ kompetizzjoni ħielsa u jiżguraw li l-proprjetà tal-Istat tiġi amministrata bi trasparenza sħiħa u b’mod imparzjali (18). L-attivitajiet tal-PSA identifikati mil-Liġi 84/1994 huma ggwidati mill-interess pubbliku fil-funzjonament xieraq taż-żoni portwali.

3.2.2. Konċessjonijiet mhux imwettqa għall-profitt

(61) L-Italja u diversi partijiet interessati oħra jqisu li l-għoti ta’ konċessjonijiet portwali mill-PSA huwa attività regolatorja mmirata lejn allokazzjoni aktar produttiva tal-infrastruttura portwali fl-interess tal-komunità portwali u tal-utenti tal-portijiet. Il-PSA jiżguraw li l-konċessjonijiet għall-użu taż-żoni portwali pubbliċi jingħataw biex titjieb il-ġestjoni tal-port u tal-attivitajiet kollha marbuta miegħu. L-għoti tal-konċessjonijiet bl-ebda mod ma jitwettaq għall-profitt. Dan ma jseħħx f’suq kompetittiv (19).

(62) L-Italja u partijiet interessati oħra jindikaw li l-konċessjonarji jintgħażlu permezz ta’ proċeduri trasparenti u mhux diskriminatorji (20). L-għażla tagħhom mhux neċessarjament tiddependi fuq l-ogħla prospetti ta’ profittabbiltà fil-forma ta’ remunerazzjoni ogħla għall-okkupazzjoni tal-art. L-għan pjuttost huwa li jiġu massimizzati l-utilità u l-valur taż-żoni portwali fl-interess pubbliku.

3.2.3. It-tariffi ta’ konċessjoni mhumiex prezzijiet tas-suq

(63) L-Italja u diversi partijiet interessati oħra jqisu li t-tariffi għall-għoti ta’ konċessjonijiet u awtorizzazzjonijiet mill-PSA lil impriżi privati għall-użu kummerċjali tal-infrastruttura bażika tal-port u għall-forniment ta’ servizzi ma jikkostitwux kunsiderazzjoni għal servizz ipprovdut jew oġġett offrut. Fil-fehma tagħhom, is-servizzi rilevanti ma jistgħux jitqiesu bħala attivitajiet ekonomiċi (21).

(64) Il-PSA jagħtu konċessjonijiet ibbażati fuq proċeduri trasparenti, kompetittivi u mhux diskriminatorji. Il-proċedura tal-għoti li twassal għall-għażla tal-konċessjonarju hija kompletament separata mill-ammont tat-tariffa. Il-PSA għandhom obbligu li jissorveljaw lill-konċessjonarju u li jivverifikaw li l-konċessjonarju jirrispetta l-kundizzjonijiet tal-konċessjoni. Huma jwettqu kontrolli tal-konformità u għandhom setgħat speċifiċi ta’ sanzjonar fuq il-konċessjonarju, bħas-setgħa li jirrevokaw konċessjoni f’każ ta’ nuqqas ta’ twettiq tal-obbligi. Il-PSA ma għandhomx relazzjonijiet kuntrattwali diretti mas-sidien tal-bastimenti u mal-operaturi tal-bastimenti, il-konċessjonarji biss għandhom dan.

(65) Skont il-kummenti tal-Italja u diversi partijiet interessati oħra, hemm differenza sostanzjali bejn l-għoti ta’ proprjetà tal-Istat lill-konċessjonarji (bħal fil-każ Taljan) u l-lokazzjoni ta’ tali proprjetà (22). Id-drittijiet mogħtija lill-konċessjonarju mill-PSA huma anqas importanti minn dawk ta’ lokatur tipiku f’relazzjoni ta’ lokazzjoni f’mudelli portwali tradizzjonali tal-proprjetarju. Dan huwa evidenzjat mill-ispeċifiċitajiet li ġejjin tas-sistema Taljana: (1) L-użu esklużiv tal-proprjetà pubblika mill-konċessjonarju ma jridx imur kontra l-interess pubbliku; (2) Il-PSA jistgħu fi kwalunkwe ħin jirrevokaw il-konċessjonijiet għal raġunijiet speċifiċi marbuta mal-użu tal-baħar jew għal raġunijiet oħra ta’ interess pubbliku; f’każ bħal dan, il-konċessjonarju ma jkunx intitolat għal kumpens; (3) Il-ġbir tat-tariffi jitwettaq permezz ta’ proċeduri ta’ infurzar simili għal dawk tad-djun tat-taxxa; (4) Malli jiskadu l-konċessjonijiet, il-proprjetà tal-Istat tkun disponibbli għall-PSA u kwalunkwe xogħol jew titjib li jkun sar jibqa’ proprjetà tal-Istat; il-konċessjonarju ma jirċievi l-ebda ħlas jew rimborż għal dawn ix-xogħlijiet u t-titjib.

(66) B’konsegwenza ta’ dan, skont l-Italja u diversi partijiet interessati, it-tariffi ta’ konċessjoni mħallsa mill-konċessjonarji lill-PSA la huma kirjiet u lanqas prezzijiet tas-suq, peress li ma hemm l-ebda diskrezzjoni bejn il-partijiet fin-negozjati. Dawn huma stabbiliti bil-liġi u għandhom il-karatteristiċi ta’ taxxa mħallsa mill-konċessjonarju lill-Istat permezz tal-PSA bi skambju għall-aċċess għas-suq għall-attivitajiet ekonomiċi portwali, b’mod partikolari biex iwettaq operazzjonijiet u servizzi bl-użu tad-dominju pubbliku (23).

(67) Minn dan jirriżulta li l-PSA ma jwettqu l-ebda attività ekonomika, billi ma jistgħux jintervjenu fuq l-element prinċipali ta’ kwalunkwe tranżazzjoni ekonomika mwettqa skont it-termini tas-suq, jiġifieri l-prezz tas-servizz (24).

(68) Uħud mill-partijiet interessati (25) josservaw li skont il-ġurisprudenza tal-Qorti tal-Ġustizzja, ma hemm l-ebda attività ekonomika meta l-metodi speċifiċi ta’ kif jiġu offruti ċerti prodotti jew servizzi jkunu stabbiliti direttament bil-liġi u għalhekk ma jkunux ibbażati fuq evalwazzjonijiet ekonomiċi mill-partijiet offerenti (26). Il-preżenza ta’ tariffa kummerċjali stabbilita direttament mill-impriża li topera l-infrastruttura għalhekk tikkostitwixxi kundizzjoni għall-klassifikazzjoni tagħha bħala impriża (27).

3.2.4. Il-komponent ekonomiku tat-tariffi ta’ konċessjoni

(69) L-Italja u xi wħud mill-partijiet interessati jikkummentaw li l-attivitajiet imwettqa mill-PSA fil-ġestjoni tad-dominju portwali ma għandhom l-ebda effett fuq id-dominju pubbliku. Dan ifisser li għalkemm xi elementi tal-attivitajiet tal-PSA huma ta’ natura ekonomika, dan jista’ ma jwassalx għall-konklużjoni li l-PSA huma impriżi (28). Skont l-Italja, il-ġurisprudenza tal-Qorti tal-Ġustizzja teskludi li l-korpi stabbiliti u regolati biex iwettqu funzjonijiet u attivitajiet pubbliċi u mhux ekonomiċi, iżda fl-istess ħin iwettqu ċerti attivitajiet ekonomiċi, jiġu kklassifikati bħala impriżi (29).

(70) L-Italja tammetti li t-tariffi mħallsa mill-konċessjonarji jinkludu komponent ekonomiku. It-tariffi huma stabbiliti skont kriterji stabbiliti fil-livell nazzjonali. Madankollu, it-tariffi jqisu wkoll l-impenji meħuda mill-konċessjonarju f’termini ta’ volum tal-merkanzija, it-tip ta’ investimenti, u l-volum tat-traffiku. Konsegwentement, it-tariffa bażi tista’ titnaqqas, pereżempju, meta l-konċessjonarji jagħmlu investimenti għal xogħol infrastrutturali maġġuri jew iwettqu manutenzjoni straordinarja tal-beni pubbliċi li jaqgħu taħt il-ġurisdizzjoni tal-PSA.

(71) Fil-qosor, skont l-awtoritajiet Taljani, it-tariffi ta’ konċessjoni huma magħmula kemm minn komponent fiss kif ukoll minn komponent varjabbli. Il-komponent fiss huwa proporzjonali għall-wiċċ taż-żoni kkonċernati u jqis diversi parametri oħra (il-post u l-livell tal-infrastruttura taż-żoni kkonċernati). Il-komponent varjabbli jiġi kkalkolat abbażi ta’ mekkaniżmi ta’ inċentivi biex tinkiseb produttività aħjar, prestazzjoni enerġetika u ambjentali aħjar, u t-titjib tal-livelli ta’ servizz, b’mod partikolari fir-rigward tat-trasport u l-integrazzjoni intermodali tal-portijiet. Il-parametri tal-inċentivi użati fil-komponent varjabbli tat-tariffi ta’ konċessjoni tipikament iqisu l-volum tat-traffiku, kemm f’termini ta’ bastimenti, kwantitajiet u tipi ta’ oġġetti, kif ukoll l-iżvilupp ta’ indikaturi tal-kwalità speċifiċi tas-suq u tas-servizz (il-ħin medju tal-ħażna tal-oġġetti fiż-żoni tal-ħżin; il-livell ta’ effiċjenza tal-operazzjonijiet ta’ bidla modali; il-livell ta’ effiċjenza enerġetika u ambjentali taċ-ċiklu kollu tal-port; il-livell ta’ produttività għal kull unità taż-żona portwali koperta mill-konċessjoni).

(72) It-tariffa ta’ konċessjoni (komponent fiss u varjabbli) għalhekk minn naħa waħda tkopri l-komponent tar-remunerazzjoni tal-ġestjoni tal-port u l-użu tal-proprjetà tal-port bħala infrastruttura bażika, li hija ta’ natura mhux ekonomika, u min-naħa l-oħra tkopri l-operat u l-użu tal-proprjetà pubblika li tippermetti lill-konċessjonarji jwettqu l-attivitajiet tagħhom.

(73) L-Italja tqis li d-distinzjoni bejn il-parti mhux ekonomika (il-komponent fiss) u dik ekonomika (il-komponent varjabbli) tat-tariffa ta’ konċessjoni hija kkonfermata indirettament mir-Regolament (UE) 2017/352. Dak ir-Regolament jistabbilixxi li t-tariffi tal-infrastruttura portwali jistgħu jiġu differenzjati b’konformità mal-istrateġija ekonomika tal-port u l-politika tal-ippjanar tal-art sabiex jiġi promoss użu aktar effiċjenti tal-infrastruttura portwali (30).

(74) L-Italja tqis ukoll li meta tiġi valutata n-natura tat-tariffi ta’ konċessjoni, iridu jiġu kkunsidrati l-attivitajiet imwettqa mill-PSA bħala korpi pubbliċi li jimmaniġġjaw proprjetà pubblika. Il-ġurisprudenza tagħti gwida fis-sens li, sa fejn korp pubbliku jwettaq attività ekonomika, li tista’ tiġi separata mill-eżerċizzju tas-setgħat pubbliċi tiegħu, dan jaġixxi bħala impriża fir-rigward ta’ dik l-attività. Madankollu, meta dik l-attività ekonomika tkun inseparabbli mill-eżerċizzju tas-setgħat pubbliċi tiegħu, l-attivitajiet imwettqa minn dak il-korp jibqgħu kollha marbuta mal-eżerċizzju ta’ dawk is-setgħat (31).

(75) Fil-każ tal-PSA, l-attivitajiet li jista’ jkollhom sinifikat ekonomiku fil-ġestjoni tal-proprjetà portwali u li jistgħu jkunu rilevanti fid-determinazzjoni tat-tariffa ta’ konċessjoni huma, fi kwalunkwe każ, inseparabbli mill-attivitajiet pubbliċi fdati bil-liġi lill-PSA, bħall-kontroll u l-ġestjoni tal-proprjetà portwali u l-ippjanar tal-attivitajiet kollha permezz tal-użu taż-żoni portwali. Għalhekk, jenħtieġ li t-tariffi ta’ konċessjoni imposti mill-PSA ma jitqisux bħala introjtu korporattiv.

(76) L-Italja tirrikonoxxi li l-komponent varjabbli tat-tariffa ta’ konċessjoni huwa ta’ natura ekonomika, u li dan, fit-teorija, jiġġustifika l-inklużjoni tiegħu fil-bażi ta’ valutazzjoni għat-tassazzjoni potenzjali tal-introjtu ta’ impriża.

(77) Madankollu, fil-fehma tagħha, il-parametri inċentivanti tal-komponent varjabbli tat-tariffi ta’ konċessjoni għandhom l-effett li l-ammonti li jirriżultaw mit-tariffa jitnaqqsu progressivament meta l-konċessjonarji jilħqu l-objettivi ekonomiċi. Skont l-Italja, dan iwassal għal tnaqqis ġenerali fit-tariffa ta’ konċessjoni nnifisha. B’riżultat ta’ dan, ir-rikavat tal-PSA huwa kompletament jew kważi kompletament magħmul mill-komponent fiss, li huwa limitat għar-remunerazzjoni tal-attivitajiet ta’ ġestjoni u regolatorji tal-PSA. Għalhekk, fil-fehma tal-Italja, il-PSA ma jwettqu l-ebda attività ekonomika.

3.3. Riżorsi tal-Istat

(78) Skont il-kummenti li waslu minn xi wħud mill-partijiet interessati, l-esklużjoni tal-PSA mill-obbligu li jħallsu t-taxxa korporattiva ma tinvolvi l-ebda telf ta’ dħul mit-taxxa, billi l-PSA huma parti mill-Istat. Għalhekk ma jkun hemm l-ebda konsum ta’ riżorsi tal-Istat fil-forma ta’ nfiq fiskali jew baġitarju (32).

(79) Uħud mill-partijiet interessati josservaw ukoll li l-ammonti mħallsa mill-PSA lill-Istat f’każ ta’ tassazzjoni tal-introjtu tal-PSA jiddevjaw ir-riżorsi mill-PSA, li mbagħad ma jkunux disponibbli biex titwettaq il-missjoni istituzzjonali tal-PSA. L-Istat imbagħad ikun mistenni li jżid il-kontribuzzjonijiet tiegħu għall-PSA.

3.4. Is-selettività

(80) Fir-rigward tal-eżenzjoni mit-taxxa korporattiva (IRES) għall-PSA, l-Italja u l-biċċa l-kbira tal-partijiet interessati jikkummentaw li l-klassifikazzjoni tal-PSA fil-kategorija tal-korpi pubbliċi mhux ekonomiċi fl-Att Konsolidat Taljan dwar it-Taxxa TUIR neċessarjament tinvolvi l-eżenzjoni tagħhom mit-taxxa korporattiva (33). Din ma tkunx eċċezzjoni għas-sistema jew miżura speċifika favur il-PSA, billi hija perfettament konsistenti mal-prinċipji tas-sistema tat-taxxa Taljana (34).

(81) Is-sistema tat-taxxa stabbilita fit-TUIR Taljan hija wkoll perfettament konsistenti man-natura u l-funzjonijiet attribwiti lill-PSA, peress li huma korpi pubbliċi fdati biss b’funzjonijiet amministrattivi u għalhekk soġġetti għall-applikazzjoni tal-Artikolu 74 tat-TUIR. L-Artikolu 73 tat-TUIR, għall-kuntrarju, jippresupponi li l-entità kkonċernata twettaq attivitajiet kummerċjali, għalkemm bħala attività sekondarja, u għalhekk ma japplikax għall-PSA (35).

3.5. Tfixkil tal-kompetizzjoni u l-effett fuq il-kummerċ

(82) Parti interessata minnhom tqis li l-miżura ma għandhiex effett fuq il-kummerċ u l-kompetizzjoni, billi ma hemmx portijiet privati fl-Italja (36). Il-PSA m’għandhomx għalfejn jinċentivaw konċessjonarji potenzjali billi joffru tariffi ta’ konċessjoni baxxi jew imnaqqsa, billi d-domanda għall-aċċess għaż-żoni portwali hija fi kwalunkwe każ ogħla mill-provvista ta’ żoni disponibbli.

(83) Xi partijiet interessati jikkummentaw ukoll li l-portijiet ma jikkompetux ma’ fornituri oħra ta’ servizzi tat-trasport, peress li d-diversi infrastrutturi tat-trasport jaqdu swieq differenti tal-merkanzija u tat-traffiku u mhumiex sostitwibbli.

4. VALUTAZZJONI

4.1. Eżistenza ta’ għajnuna mill-Istat skont l-Artikolu 107(1) tat-Trattat

(84) Skont l-Artikolu 107(1) tat-Trattat, kwalunkwe għajnuna mogħtija minn Stat Membru jew permezz ta’ riżorsi tal-Istat fi kwalunkwe forma, li tfixkel jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti, hija inkompatibbli mas-suq intern meta taffettwa l-kummerċ bejn l-Istati Membri.

4.1.1. Il-preżenza ta’ impriżi

4.1.1.1. Il-kunċett ta’ impriża

(85) Skont il-ġurisprudenza, il-kunċett ta’ impriża jinkludi kull entità involuta f’attività ekonomika, irrispettivament mill-istatus legali tal-entità u l-mod li bih tkun iffinanzjata (37). Il-fatt li entità ma tfittixx li tagħmel profitt mhuwiex deċiżiv biex jiġi stabbilit jekk hijiex impriża jew le (38). Mhuwiex deċiżiv lanqas il-fatt li tkun proprjetà pubblika.

(86) Kif iċċarat mill-qrati tal-Unjoni, kwalunkwe attività li tikkonsisti fl-offerta ta’ oġġetti u servizzi f’suq partikolari, jiġifieri, servizzi normalment ipprovduti għal remunerazzjoni, hija attività ekonomika. Il-karatteristika essenzjali tar-remunerazzjoni tinsab fil-fatt li hija kunsiderazzjoni għas-servizz inkwistjoni (39). Anki l-entitajiet mingħajr skop ta’ qligħ jistgħu joffru prodotti u servizzi f’suq (40).

(87) Fir-rigward tal-kostruzzjoni u l-isfruttament tal-infrastruttura pubblika, il-qrati tal-Unjoni ċċaraw li huwa l-użu futur tal-infrastruttura, jiġifieri l-isfruttament ekonomiku tagħha jew le, li jiddetermina jekk il-finanzjament tal-kostruzzjoni ta’ dik l-infrastruttura jaqax jew le fil-kamp ta’ applikazzjoni tar-regoli tal-Unjoni dwar l-għajnuna mill-Istat (41). Huwa rikonoxxut li l-isfruttament kummerċjali u l-kostruzzjoni tal-infrastruttura tal-portijiet jew tal-ajruporti għal tali sfruttament kummerċjali jikkostitwixxu attivitajiet ekonomiċi (42).

(88) B’konformità ma’ din il-ġurisprudenza, il-Kummissjoni kkonkludiet f’sensiela ta’ deċiżjonijiet li l-kostruzzjoni u l-isfruttament kummerċjali tal-infrastrutturi portwali jikkostitwixxu attivitajiet ekonomiċi (43). Pereżempju, l-isfruttament kummerċjali ta’ terminal ta’ port jew ta’ ajruport billi jitpoġġa għad-dispożizzjoni tal-utenti bi ħlas ta’ tariffa jikkostitwixxi attività ekonomika (44). Konsegwentement, il-finanzjament pubbliku ta’ infrastruttura portwali jiffavorixxi attività ekonomika u fil-prinċipju huwa soġġett għar-regoli dwar l-għajnuna mill-Istat (45).

(89) Min-naħa l-oħra, l-investiment għall-infrastruttura li jkun meħtieġ biex jitwettqu attivitajiet li jaqgħu taħt ir-responsabbiltà tal-Istat fl-eżerċizzju tas-setgħat pubbliċi tiegħu mhuwiex soġġett għall-kontroll tal-għajnuna mill-Istat (46). Huma biss l-infrastrutturi li jiffurmaw parti mill-funzjonijiet essenzjali tal-Istat li mhumiex ta’ natura ekonomika.

4.1.1.2. Il-PSA jwettqu attivitajiet ekonomiċi u mhux ekonomiċi

(90) L-Italja u l-maġġoranza tal-partijiet interessati jsostnu li l-PSA huma korpi pubbliċi mhux ekonomiċi ta’ importanza nazzjonali b’awtonomija amministrattiva, organizzattiva, regolatorja, baġitarja u finanzjarja. Fil-fehma tagħhom, il-PSA ma jwettqux attivitajiet ekonomiċi u mhumiex impriżi.

(91) Il-Kummissjoni tqis li l-klassifikazzjoni tal-PSA bħala korpi pubbliċi mhux ekonomiċi skont il-liġi Taljana mhijiex suffiċjenti biex jiġi konkluż li mhumiex impriżi. Sabiex jiġi determinat jekk l-attivitajiet imwettqa mill-PSA humiex dawk ta’ impriża skont it-tifsira tat-Trattat, huwa neċessarju li tiġi stabbilita n-natura tal-attivitajiet tagħhom (47).

(92) Abbażi tad-deskrizzjoni tal-attivitajiet tal-PSA (ara t-taqsimiet 2.1.2 sa 2.1.5), il-Kummissjoni tqis li l-għoti ta’ aċċess għall-portijiet bi ħlas (id-drittijiet ta’ ankraġġ u d-drittijiet fuq il-merkanzija mgħobbija u maħtuta), l-għoti ta’ awtorizzazzjonijiet bi ħlas għat-twettiq ta’ operazzjonijiet portwali, u l-għoti ta’ konċessjonijiet bi ħlas jikkostitwixxu attivitajiet ekonomiċi. Għalhekk, il-Kummissjoni tikkonkludi li l-PSA jwettqu kemm attivitajiet mhux ekonomiċi kif ukoll attivitajiet ekonomiċi.

(93) Il-Kummissjoni ma tikkontestax li l-PSA jistgħu jiġu fdati bl-eżerċizzju ta’ ċerti setgħat pubbliċi li huma ta’ natura mhux ekonomika (bħall-kontroll tat-traffiku marittimu u s-sikurezza jew is-sorveljanza kontra t-tniġġis, imwettqa waħedhom jew flimkien ma’ korpi pubbliċi oħra bħall-Awtorità Marittima) (48). Fit-twettiq ta’ dawn l-attivitajiet, huma mhumiex impriżi skont it-tifsira tal-Artikolu 107(1) tat-Trattat.

(94) Madankollu, il-fatt li meta l-PSA jwettqu xi wħud mill-attivitajiet tagħhom huma jeżerċitaw setgħat ta’ awtorità pubblika, fih innifsu, ma jipprevenihomx milli jiġu kklassifikati bħala impriżi (49).

(95) Il-PSA jwettqu wkoll attivitajiet ekonomiċi. Huma jipprovdu servizz ġenerali lill-utenti tal-portijiet (sidien ta’ bastimenti u operaturi tal-bastimenti) billi jagħtu aċċess għall-infrastruttura portwali lill-bastimenti bi ħlas li komunement jissejjaħ tariffi tal-port (jiġifieri d-drittijiet fuq il-merkanzija li tinħatt u titgħabba u d-drittijiet ta’ ankraġġ). Billi jagħtu awtorizzazzjonijiet u konċessjonijiet bi ħlas, huma jagħmlu ċerta infrastruttura jew art disponibbli għall-impriżi li jużaw dawk iż-żoni għall-finijiet proprji tagħhom jew biex jipprovdu servizzi lis-sidien tal-bastimenti u lill-operaturi tal-bastimenti.

(96) L-Italja u diversi partijiet interessati oħra jsostnu li l-PSA ma għandhomx relazzjonijiet kuntrattwali diretti mas-sidien tal-bastimenti u mal-operaturi tal-bastimenti (il-konċessjonarji biss għandhom dan). Madankollu, il-Kummissjoni hija tal-fehma li l-fatt li l-konċessjonarji jużaw ċerta art u infrastruttura portwali biex joffru servizzi lis-sidien tal-bastimenti u lill-operaturi tal-bastimenti ma jeskludix li ċerti attivitajiet imwettqa mill-PSA, bħall-kiri tal-art u l-infrastruttura portwali lil dawk l-impriżi terzi, huma wkoll ta’ natura ekonomika (50).

(97) Din il-pożizzjoni hija konsistenti mal-pożizzjoni adottata mill-Kummissjoni f’diversi każijiet li jinvolvu għajnuna mill-Istat lil PSA Taljani (51). Barra minn hekk, fil-każijiet li jikkonċernaw l-eżenzjoni mit-taxxa korporattiva għall-portijiet fil-Belġju u fi Franza, il-Kummissjoni għamlitha ċara wkoll li l-kiri ta’ dominju pubbliku bi ħlas jikkostitwixxi attività ekonomika (52). Il-Qorti Ġenerali kkonfermat din il-pożizzjoni (53).

(98) Fil-qosor, PSA titqies bħala impriża jekk - u sa fejn - hija fil-fatt twettaq attività ekonomika waħda jew aktar (54). Il-PSA jagħtu aċċess għall-infrastruttura portwali lis-sidien tal-bastimenti u lill-operaturi tal-bastimenti bi ħlas (jiġifieri d-drittijiet fuq il-merkanzija li tinħatt u titgħabba u d-drittijiet ta’ ankraġġ). Huma jagħtu awtorizzazzjonijiet għal operazzjonijiet portwali bi ħlas (tariffi ta’ awtorizzazzjoni), u jikru dominju pubbliku bi ħlas (tariffi ta’ konċessjoni). Dawn l-attivitajiet jikkwalifikaw bħala attivitajiet ekonomiċi. Il-Kummissjoni għalhekk tqis li l-PSA huma impriżi fir-rigward tal-attivitajiet ekonomiċi li jwettqu.

4.1.1.3. In-nuqqas ta’ mottiv ta’ profitt mhuwiex suffiċjenti biex tiġi eskluża l-klassifikazzjoni bħala impriża

(99) L-Italja u diversi partijiet interessati jsostnu li l-PSA ma jsegwux loġika kummerċjali u ma jfittxux il-massimizzazzjoni tal-profitti. F’dan ir-rigward, il-Kummissjoni tixtieq tenfasizza li l-fatt li l-prodotti jew is-servizzi jiġu offruti fuq bażi mingħajr skop ta’ qligħ ma jipprevenix lill-entità li twettaq dawk l-operazzjonijiet fis-suq milli tiġi kklassifikata bħala impriża (55).

(100) Il-Kummissjoni tinnota li la l-Italja u lanqas il-partijiet interessati ma jsostnu li t-tariffi imposti mill-PSA huma sempliċement simboliċi jew mhumiex relatati mal-kost tas-servizzi pprovduti. Il-Kummissjoni tosserva wkoll li t-tariffi portwali (jiġifieri d-drittijiet fuq il-merkanzija li tinħatt u tiġi mgħobbija u d-drittijiet ta’ ankraġġ) u t-tariffi ta’ awtorizzazzjoni u ta’ konċessjoni jikkostitwixxu l-akbar sehem ta’ introjtu tal-PSA. Skont rapport mill-Ministeru Taljan tal-Infrastruttura u t-Trasport, fl-2017, it-tariffi portwali (it-tariffi fuq merkanzija li tinħatt u tiġi mgħobbija u t-tariffi ta’ ankraġġ) u t-tariffi ta’ konċessjoni ammontaw għal 53,2 % u 27,1 % tad-dħul tal-PSA, rispettivament (56).

4.1.1.4. L-istabbiliment ta’ tariffi bil-liġi ma jeskludix l-eżistenza ta’ attività ekonomika

(101) L-Italja u diversi partijiet interessati jsostnu li t-tariffi għall-konċessjonijiet u l-awtorizzazzjonijiet mogħtija mill-PSA lil impriżi privati għall-użu kummerċjali tal-infrastruttura bażika tal-port u għall-forniment ta’ operazzjonijiet u servizzi portwali ma jikkostitwux kunsiderazzjoni għal servizz ipprovdut jew oġġett offrut (ara 3.2.3).

(102) L-Italja ssostni li t-tariffi ta’ konċessjoni huma stabbiliti bil-liġi. Il-PSA għalhekk ma jwettqux attivitajiet ekonomiċi, minħabba li ma jistgħux jintervjenu fl-element prinċipali ta’ kwalunkwe tranżazzjoni ekonomika mwettqa skont it-termini tas-suq, jiġifieri l-prezz tas-servizz.

(103) L-ewwel nett, il-Kummissjoni tixtieq tfakkar li skont il-ġurisprudenza, is-servizzi li jistgħu jiġu kkaratterizzati bħala attivitajiet ekonomiċi huma dawk li normalment jiġu pprovduti bi ħlas. Il-karatteristika essenzjali tar-remunerazzjoni tinsab fil-fatt li hija tikkostitwixxi kunsiderazzjoni għall-benefiċċju inkwistjoni (57). Għalhekk l-eżistenza ta’ remunerazzjoni tikkostitwixxi fattur determinanti sabiex tiġi stabbilita l-eżistenza ta’ attività ekonomika (58).

(104) Il-forniment ta’ servizzi għal remunerazzjoni stabbilita bil-liġi mhuwiex fih innifsu suffiċjenti biex jipprevjeni lill-attività inkwistjoni milli tiġi kklassifikata bħala attività ekonomika (59).

(105) Il-Kummissjoni għalhekk tqis li l-argument li t-tariffi ta’ konċessjoni huma stabbiliti bil-liġi mhuwiex suffiċjenti biex jiġi konkluż li l-PSA ma jwettqux attivitajiet ekonomiċi. Il-Kummissjoni tinnota wkoll li l-liġi tistabbilixxi biss tariffi minimi għall-konċessjonijiet, u tħalli lok għall-PSA biex jinfluwenzaw it-tariffi f’konformità mal-istrateġiji kummerċjali tagħhom. Fi kwalunkwe każ, anki kieku kien minnu li t-tariffi ta’ konċessjoni huma kompletament stabbiliti bil-liġi, dan ikun irrilevanti, peress li l-PSA jagħmlu ċerta infrastruttura jew art disponibbli għall-impriżi bi ħlas, li hija kkunsidrata bħala attività ekonomika.

(106) Il-Kummissjoni għalhekk tikkonkludi li l-għoti ta’ konċessjonijiet bi ħlas jenħtieġ li jiġi kkwalifikat bħala attività ekonomika.

4.1.1.5. Inċentivi ekonomiċi

(107) Il-Kummissjoni tinnota li l-istabbiliment ta’ tariffi bil-liġi ma jeskludix li t-tariffi huma stabbiliti tal-anqas parzjalment abbażi ta’ raġunament ekonomiku. F’dan il-każ, bosta partijiet interessati pubbliċi u privati (awtoritajiet nazzjonali u reġjonali, PSA u korpi pubbliċi oħra, impriżi li jipprovdu servizzi portwali u operazzjonijiet portwali, trade unions) jiġu kkonsultati qabel ma t-tariffi għall-konċessjonijiet u t-tariffi ta’ awtorizzazzjoni għall-operazzjonijiet portwali jiġu stabbiliti fil-livell nazzjonali. L-istess jgħodd għat-tariffi portwali (id-drittijiet għall-merkanzija li tinħatt u titgħabba u d-drittijiet ta’ ankraġġ).

(108) Il-Kummissjoni tqis li l-eżenzjoni mit-taxxa korporattiva mogħtija lill-PSA tippermetti lill-PSA japplikaw tariffi aktar baxxi. Il-livell tat-tariffi huwa element importanti tal-politika kummerċjali implimentata mill-portijiet biex jinkoraġġixxu lis-sidien tal-bastimenti u lill-operaturi tal-bastimenti jużaw l-infrastruttura tal-port u lill-kumpaniji biex jinstallaw lilhom infushom sabiex jiżviluppaw l-attivitajiet ta’ produzzjoni jew ta’ servizz tagħhom hemmhekk (60).

(109) Barra minn hekk, fil-każ tal-konċessjonijiet, parti waħda biss mit-tariffa ta’ konċessjoni (it-tariffa minima) hija stabbilita fil-livell nazzjonali. Din il-parti tat-tariffa hija l-komponent fiss tat-tariffa ta’ konċessjoni. Il-komponent varjabbli tat-tariffa ta’ konċessjoni jippermetti lill-PSA jsegwu l-istrateġiji kummerċjali proprji tagħhom skont iċ-ċirkostanzi speċifiċi tas-suq.

(110) Fil-fatt, it-tariffi ta’ konċessjoni huma magħmula minn komponent fiss u komponent varjabbli. Il-komponent fiss huwa ġeneralment proporzjonali għall-wiċċ taż-żoni kkonċernati mill-konċessjoni u jqis diversi parametri oħra (il-post, il-livell tal-infrastruttura taż-żoni kkonċernati). Il-komponent varjabbli jinkludi l-mekkaniżmi ta’ inċentivi ekonomiċi biex tinkiseb produttività ogħla, prestazzjoni enerġetika u ambjentali aħjar, u t-titjib tal-livelli ta’ servizz, b’mod partikolari fir-rigward tat-trasport u l-integrazzjoni intermodali tal-portijiet.

(111) L-Italja tirrikonoxxi li l-komponent varjabbli tat-tariffa ta’ konċessjoni huwa ta’ natura ekonomika u għalhekk jiġġustifika li jitqies fil-bażi ta’ valutazzjoni għat-tassazzjoni potenzjali tal-introjtu tal-PSA. Madankollu, meta l-konċessjonarji jilħqu l-objettivi ekonomiċi stabbiliti, l-ammont korrispondenti tat-tariffa jitnaqqas progressivament u jwassal għal tnaqqis fit-tariffa ġenerali tal-konċessjoni. B’riżultat ta’ dan, skont l-awtoritajiet Taljani, id-dħul tal-PSA mill-konċessjonijiet huwa fil-prattika kważi kompletament magħmul mill-komponent fiss, li huwa limitat għar-remunerazzjoni tal-attivitajiet ta’ ġestjoni u regolatorji tal-PSA. Minħabba li l-Italja tqis li l-komponent fiss tat-tariffi ta’ konċessjoni huwa remunerazzjoni għal attivitajiet mhux ekonomiċi, hija tikkonkludi li l-PSA ma jwettqu l-ebda attività ekonomika.

(112) Madankollu, il-Kummissjoni tinnota li la l-Italja u l-ebda waħda mill-partijiet interessati ma ppreżentaw evidenza biex jappoġġaw id-dikjarazzjoni tagħhom li l-komponent varjabbli tat-tariffa jwassal għal tnaqqis fil-prezz globali tal-konċessjoni.

(113) Aktar importanti minn hekk, mhuwiex ikkontestat li t-tariffi ta’ konċessjoni huma stabbiliti b’mod li jirrifletti l-valur tas-servizz mogħti (il-firxa, il-post u l-livell tal-infrastruttura). It-tariffi ta’ konċessjoni mhumiex lanqas sempliċement simboliċi.

(114) Il-Kummissjoni għalhekk tikkonkludi li l-fatt li l-komponent varjabbli tat-tariffi ta’ konċessjoni jista’ jnaqqas id-dħul globali mit-tariffi ta’ konċessjoni meta l-konċessjonarji jilħqu l-objettivi ekonomiċi fil-kuntratt ta’ konċessjoni, mhuwiex suffiċjenti biex jeskludi li l-PSA jwettqu attivitajiet ekonomiċi. Il-Kummissjoni tqis ukoll li l-fatt li d-dħul mit-tariffi ta’ konċessjoni jista’ jiffinanzja wkoll ċerti attivitajiet mhux ekonomiċi ma jbiddilx il-fatt li t-tariffi jitħallsu għal servizz, jiġifieri l-aċċess għall-infrastruttura portwali (61).

4.1.1.6. It-tariffi mhumiex taxxi

(115) L-Italja u diversi partijiet interessati jsostnu wkoll li t-tariffi pagabbli lill-PSA għandhom il-karatteristiċi ta’ taxxa mħallsa mill-konċessjonarju lill-Istat permezz tal-PSA.

(116) Il-Kummissjoni tqis li dan l-argument mhuwiex rilevanti biex jiġi determinat jekk il-PSA jwettqux attività ekonomika peress li l-kwalifiki nazzjonali waħedhom ma jistgħux jintużaw biex tiġi evitata l-applikazzjoni tar-regoli komuni tal-Unjoni. Is-servizzi li jistgħu jiġu kkaratterizzati bħala attivitajiet ekonomiċi huma dawk li normalment jiġu pprovduti bi ħlas (62). It-tariffi li jirċievu l-PSA jikkostitwixxu remunerazzjoni mħallsa mill-utenti għall-forniment ta’ servizzi speċifiċi għal dak il-ħlas. Kif diġà nnotat il-Qorti Ġenerali fil-każ tal-portijiet Spanjoli, fejn il-portijiet argumentaw ukoll li d-drittijiet portwali huma taxxi, it-tariffi portwali huma imposti għall-użu tal-infrastruttura portwali (63).

4.1.1.7. L-attivitajiet ekonomiċi tal-PSA mhumiex attivitajiet anċillari

(117) L-Italja hija tal-opinjoni li l-attivitajiet ekonomiċi mwettqa mill-PSA meta jkunu qegħdin jimmaniġġaw il-portijiet huma marġinali u mhumiex suffiċjenti biex jikkwalifikaw lill-PSA bħala impriżi. Il-ġurisprudenza tal-Qorti tal-Ġustizzja teskludi li l-korpi stabbiliti u regolati biex iwettqu funzjonijiet u attivitajiet pubbliċi u mhux ekonomiċi, iżda fl-istess ħin iwettqu ċerti attivitajiet ekonomiċi, jiġu kklassifikati bħala impriżi (64).

(118) L-Italja tqis ukoll li l-attivitajiet li jista’ jkollhom sinifikat ekonomiku għall-ġestjoni tal-proprjetà portwali u li jistgħu jkunu rilevanti fid-determinazzjoni tat-tariffi ta’ konċessjoni huma inseparabbli mill-attivitajiet pubbliċi fdati bil-liġi lill-PSA, bħall-kontroll u l-ġestjoni tal-proprjetà portwali. Skont l-Italja, jenħtieġ li t-tariffi imposti mill-PSA ma jitqisux bħala introjtu korporattiv.

(119) Il-Kummissjoni tixtieq tfakkar li l-fatt li entità tgawdi, fl-eżerċizzju ta’ parti mill-attivitajiet tagħha, setgħat ta’ awtorità pubblika, fih innifsu ma jipprevenihiex milli tiġi kklassifikata bħala impriża għall-finijiet tad-dritt tal-kompetizzjoni tal-Unjoni għall-attivitajiet ekonomiċi tagħha (65).

(120) Skont il-ġurisprudenza, sa fejn entità pubblika twettaq attività ekonomika li tista’ tiġi separata mill-eżerċizzju tal-prerogattivi tagħha bħala awtorità pubblika, dik l-entità, fir-rigward ta’ dik l-attività, taġixxi bħala impriża. Min-naħa l-oħra, jekk dik l-attività ekonomika tkun inseparabbli mill-eżerċizzju tal-prerogattivi tagħha bħala awtorità pubblika, l-attivitajiet kollha mwettqa minn dik l-entità jibqgħu attivitajiet marbuta mal-eżerċizzju ta’ dawk il-prerogattivi (66).

(121) Il-Kummissjoni tinnota li la l-Italja u l-ebda waħda mill-partijiet interessati ma ppreżentaw evidenza biex juru li l-attivitajiet ekonomiċi mwettqa mill-portijiet huma inseparabbli mill-prerogattivi tagħhom bħala awtorità pubblika. Is-sempliċi possibbiltà ta’ rabta ekonomika bejn dawk l-attivitajiet, fis-sens li l-attivitajiet ekonomiċi tal-portijiet jagħmluha possibbli li jiġu ffinanzjati, kompletament jew parzjalment, l-attivitajiet mhux ekonomiċi tagħhom, mhijiex suffiċjenti biex jiġi stabbilit li dawk l-attivitajiet huma inseparabbli skont it-tifsira tal-ġurisprudenza (67).

(122) Il-Kummissjoni tinnota wkoll li fil-każ preżenti, l-attivitajiet ekonomiċi tal-PSA mhumiex magħmula obbligatorji mill-attivitajiet mhux ekonomiċi tagħhom fl-interess pubbliku u li, fin-nuqqas tagħhom, l-attivitajiet mhux ekonomiċi mhux neċessarjament jiġu mċaħħda mill-utilità tagħhom (68).

(123) Il-Kummissjoni tosserva wkoll li la l-Italja u lanqas il-partijiet interessati ma wrew li l-attivitajiet ekonomiċi tal-portijiet huma anċillari għall-attivitajiet mhux ekonomiċi tagħhom imwettqa / eżerċitati fl-interess pubbliku (69). Għall-kuntrarju, it-tariffi portwali (jiġifieri d-drittijiet fuq merkanzija li tinħatt u titgħabba u t-tariffi ta’ ankraġġ) u t-tariffi ta’ konċessjoni jirrappreżentaw il-maġġoranza tad-dħul operattiv tal-PSA, billi l-attivitajiet relatati jikkostitwixxu n-negozju ewlieni tal-PSA (70).

(124) Il-Kummissjoni għalhekk tikkonkludi li l-attivitajiet ekonomiċi tal-PSA mhumiex inseparabbli mill-attivitajiet mhux ekonomiċi tagħhom imwettqa / eżerċitati fl-interess pubbliku, skont it-tifsira tal-ġurisprudenza (71). Minħabba f’hekk, il-Kummissjoni hija tal-fehma li l-PSA jenħtieġ li jitqiesu bħala impriżi jekk - u sa fejn - huma fil-fatt iwettqu attività ekonomika waħda jew aktar (72).

4.1.1.8. Il-monopolju legali mhuwiex suffiċjenti biex l-attivitajiet tal-PSA jitqiesu bħala mhux ekonomiċi

(125) L-Italja u diversi partijiet interessati jsostnu li l-PSA m’għandhomx kompetituri u li ma hemm l-ebda suq li fih kieku joperaw. Fin-nuqqas ta’ suq li fih joffru s-servizzi tagħhom, il-PSA ma jistgħux jitqiesu bħala impriżi. Uħud mill-partijiet interessati jindikaw ukoll li l-ġestjoni tal-portijiet hija differenti mill-ġestjoni tal-ajruporti.

(126) F’dan ir-rigward, il-Kummissjoni tinnota li entità li tgawdi minn monopolju legali tista’ toffri wkoll prodotti u servizzi f’suq u għalhekk tkun impriża skont it-tifsira tal-Artikolu 107 tat-Trattat. Il-kunċett ta’ attività ekonomika huwa wieħed oġġettiv, li jirriżulta mill-fatti, b’mod partikolari mill-eżistenza ta’ suq għas-servizzi kkonċernati (73).

(127) Il-Kummissjoni tfakkar ukoll li l-Qrati tal-Unjoni sostnew li l-forniment ta’ faċilitajiet tal-ajruport lil-linji tal-ajru, soġġett għall-pagament ta’ tariffa, jikkostitwixxi attività ekonomika (74). Il-Kummissjoni tqis li ma hemm l-ebda differenza fundamentali bejn l-għoti ta’ aċċess għall-infrastruttura tal-ajruport bi skambju għal imposti tal-ajruporti u l-għoti ta’ aċċess għall-infrastruttura portwali bi skambju għad-drittijiet portwali (75), speċjalment minħabba li l-ajruporti għandhom ukoll monopolju legali simili għal dak li jgawdu l-PSA Taljani. Il-PSA nfushom joperaw l-infrastruttura portwali meta jagħtu aċċess għall-infrastruttura portwali lis-sidien tal-bastimenti u lill-operaturi tal-bastimenti jew jikruha bi ħlas (76).

(128) Il-Kummissjoni għalhekk tikkonkludi li l-argumenti ppreżentati mill-Italja u xi wħud mill-partijiet interessati mhumiex suffiċjenti biex jitqies li l-attivitajiet imwettqa mill-PSA mhumiex ekonomiċi.

4.1.1.9. Konklużjoni

(129) Fid-dawl ta’ dak li ntqal hawn fuq, il-Kummissjoni tikkonkludi li l-PSA jwettqu attivitajiet ekonomiċi u fir-rigward ta’ dawn, huma jikkwalifikaw bħala impriżi skont it-tifsira tal-Artikolu 107(1) tat-Trattat.

4.1.2. L-użu ta’ riżorsi tal-Istat u l-imputabbiltà lill-Istat

(130) Biex tikkwalifika bħala għajnuna mill-Istat, l-Artikolu 107(1) tat-Trattat jirrikjedi li l-miżura tingħata minn Stat Membru jew permezz ta’ riżorsi tal-Istat fi kwalunkwe forma. F’dan il-każ, l-eżenzjoni mit-taxxa korporattiva hija b’mod partikolari bbażata fuq l-Artikolu 74 tat-TUIR, kif interpretat u applikat mill-awtoritajiet Taljani (ara (50) sa (52)). Skont l-Artikolu 74 tat-TUIR, il-korpi u l-amministrazzjonijiet tal-Istat, u korpi territorjali oħra, bħal pereżempju r-reġjuni u l-muniċipalitajiet, mhumiex responsabbli għat-taxxa korporattiva. Fil-fehma tal-awtoritajiet Taljani, il-PSA huma korpi pubbliċi fdati biss b’funzjonijiet amministrattivi u għalhekk huma soġġetti għall-applikazzjoni tal-Artikolu 74 tat-TUIR. Il-miżura għalhekk hija imputabbli lill-Istat.

(131) Barra minn hekk, it-telf ta’ dħul mit-taxxa huwa ekwivalenti għall-konsum ta’ riżorsi tal-Istat fil-forma ta’ nefqa fiskali.

(132) Fil-fatt, kif sostnew il-Qrati tal-Unjoni, miżura li biha l-awtoritajiet pubbliċi jagħtu lil ċerti impriżi eżenzjoni mit-taxxa li, għalkemm ma tinvolvix trasferiment ta’ flus kontanti ta’ riżorsi tal-Istat, tqiegħed lill-persuni li għalihom tapplika l-eżenzjoni mit-taxxa f’sitwazzjoni finanzjarja aktar favorevoli minn kontribwenti oħra, tissodisfa l-kunċett ta’ riżorsi tal-Istat skont it-tifsira tal-Artikolu 107(1) tat-Trattat (77).

(133) Għalhekk, bl-eżenzjoni tal-PSA involuti f’attivitajiet ekonomiċi mit-tassazzjoni korporattiva, l-awtoritajiet Taljani jitilfu dħul, li jikkostitwixxi riżorsi tal-Istat. Il-Kummissjoni għalhekk tqis li l-miżura inkwistjoni tinvolvi telf ta’ riżorsi tal-Istat u għalhekk tingħata permezz ta’ riżorsi tal-Istat.

(134) Fir-rigward tal-argument imressaq minn xi partijiet interessati li l-esklużjoni tal-PSA mill-obbligu li jħallsu t-taxxa korporattiva ma tinvolvi l-ebda telf ta’ dħul mit-taxxa, peress li l-PSA huma parti mill-Istat, huwa mfakkar li l-ordni legali tal-Unjoni huwa newtrali fir-rigward tas-sistema tas-sjieda tal-proprjetà (78) u bl-ebda mod ma jippreġudika d-dritt tal-Istati Membri li jaġixxu bħala operaturi ekonomiċi. Fl-istess ħin, meta l-awtoritajiet pubbliċi jwettqu direttament jew indirettament tranżazzjonijiet ekonomiċi fi kwalunkwe forma, huma jkunu soġġetti għar-regoli tal-Unjoni dwar l-għajnuna mill-Istat (79). F’konformità ma’ ġurisprudenza stabbilita sewwa, għalhekk trid issir distinzjoni bejn l-obbligi li l-Istat jassumi bħala sid ta’ kumpanija u l-obbligi tiegħu bħala awtorità pubblika (80). Dan ifisser li d-dħul li l-Istat jista’ jikseb mis-sjieda tiegħu ta’ kumpanija pubblika ma jistax jitqies meta jiġi valutat jekk benefiċċju fuq it-taxxa mogħti lilha jaffettwax ir-riżorsi tal-Istat. Barra minn hekk, la l-Italja u l-ebda parti interessata ma ressqu xi argument biex juru li l-benefiċċju fuq it-taxxa relatat mal-eżenzjoni tal-PSA mit-taxxa korporattiva huwa limitat għall-ammont meħtieġ biex jiġu ffinanzjati l-kompiti istituzzjonali tal-PSA.

4.1.3. Vantaġġ

(135) Biex tikkwalifika bħala għajnuna mill-Istat, miżura trid tagħti wkoll vantaġġ finanzjarju lill-benefiċjarju. Il-kunċett ta’ vantaġġ ikopri mhux biss il-benefiċċji pożittivi iżda wkoll l-interventi, li, f’diversi forom, jimmitigaw l-imposti normalment imġarrba minn impriża (81).

(136) Bil-miżura preżenti, il-PSA huma eżentati mit-taxxa korporattiva filwaqt li impriżi oħra fil-prinċipju huma soġġetti għat-taxxa korporattiva. L-eżenzjoni mit-taxxa tnaqqas l-imposti li normalment ikunu inklużi fil-kostijiet operatorji ta’ impriża li twettaq attività ekonomika. Hija tipprovdi vantaġġ ekonomiku lill-PSA meta mqabbla ma’ impriżi oħra, li ma setgħux jibbenefikaw minn tali benefiċċju fuq it-taxxa, għalkemm iwettqu attivitajiet ekonomiċi. Minn dan jirriżulta li l-miżura tinvolvi vantaġġ għall-PSA.

(137) Il-Kummissjoni tinnota li l-awtoritajiet Taljani ma jsostnux li l-PSA huma fdati b’obbligi ta’ servizz pubbliku u li l-eżenzjoni mit-taxxa tikkumpensa lill-PSA għall-ispejjeż imġarrba fit-twettiq tal-obbligi ta’ servizz pubbliku. Il-Kummissjoni ma tqisx ukoll li l-kriterji tas-"sentenza Altmark” ġew issodisfati (82), billi l-PSA mhumiex meħtieġa jwettqu obbligi ta’ servizz pubbliku li ġew definiti b’mod ċar. Barra minn hekk, il-miżura inkwistjoni, li torbot l-ammont ta’ għajnuna mal-profitt magħmul, mhijiex relatata ma’ jew limitata għall-kostijiet netti ta’ kompitu ta’ servizz pubbliku. Lanqas ma tirriżulta minn mandat mogħti lill-benefiċjarji tal-miżura biex iwettqu tali kompitu.

(138) Għalhekk, bl-eżenzjoni tal-PSA involuti f’attivitajiet ekonomiċi mit-tassazzjoni korporattiva, l-awtoritajiet Taljani jagħtuhom vantaġġ. Il-Kummissjoni għalhekk tikkonkludi li l-miżura inkwistjoni tipprovdi vantaġġ lill-PSA.

4.1.4. Tfixkil tal-kompetizzjoni u l-effett fuq il-kummerċ

(139) Skont l-Artikolu 107(1) tat-Trattat, biex tiġi kkwalifikata bħala għajnuna, miżura trid taffettwa l-kummerċ intra-UE u tfixkel, jew thedded li tfixkel il-kompetizzjoni.

4.1.4.1. L-eżistenza ta’ kompetizzjoni u swieq kompetittivi

(140) Il-Kummissjoni tfakkar l-ewwel nett li, fil-kuntest tal-konsultazzjoni pubblika tal-partijiet interessati dwar l-abbozz ta’ Regolament fis-settur tal-portijiet, il-partijiet interessati kollha enfasizzaw il-ħtieġa ta’ kundizzjonijiet stabbli u ekwi ġusti għall-kompetizzjoni bejn il-portijiet fl-Unjoni (83).

(141) Huwa minnu li, f’ċerti Stati Membri, l-operat tal-infrastruttura bażika tal-portijiet huwa legalment riżervat għal ċerti entitajiet. F’dak ir-rigward, l-operaturi minn Stati Membri oħra ma jistgħux joperaw l-infrastruttura bażika tal-portijiet f’dawn l-Istati Membri, u b’hekk dak is-suq speċifiku jista’, tal-anqas sa ċertu punt, jitqies bħala mhux liberalizzat jew miftuħ għall-kompetizzjoni. Madankollu, dan is-suq speċifiku mhuwiex l-uniku suq li fih vantaġġ għall-awtoritajiet portwali jista’ jfixkel il-kompetizzjoni (84).

(142) L-ewwel nett, il-kumpaniji tal-loġistika u tat-trasport li jkunu jixtiequ jittrasportaw il-merkanzija jistgħu jużaw modi differenti biex jagħmlu dan, billi jinvolvu l-użu ta’ portijiet (barranin jew domestiċi) oħra mmaniġġjati minn awtoritajiet portwali oħra jew saħansitra l-ebda port. Portijiet minn Stati Membri differenti jistgħu jaqsmu l-istess intern tal-pajjiż sabiex l-awtoritajiet portwali jikkompetu biex jipprovdu servizzi tat-trasport lil operaturi li jkunu lesti li jservu dak l-intern tal-pajjiż. Dan jista’ jkun il-każ pereżempju għall-operaturi tal-portijiet fil-Majjistral tal-Italja u fin-Nofsinhar ta’ Franza. Għalhekk, is-servizzi offruti mill-PSA (li jagħtu aċċess għall-portijiet) huma, tal-anqas sa ċertu punt, f’kompetizzjoni ma’ dawk offruti minn awtoritajiet portwali oħra u minn fornituri oħra ta’ servizzi tat-trasport fl-Italja u fi Stati Membri oħra. B’mod aktar ġenerali, il-Kummissjoni tinnota li, billi l-portijiet huma fil-biċċa l-kbira involuti fit-trasport internazzjonali ta’ merkanzija u passiġġieri, kwalunkwe vantaġġ lill-PSA Taljani jista’ wkoll, min-natura tiegħu, jaffettwa l-kompetizzjoni u l-kummerċ intra-UE.

(143) F’dak ir-rigward, il-fatt li l-PSA huma l-uniċi entitajiet intitolati li joperaw l-infrastruttura portwali proprja tagħhom (u li joffru aċċess għall-infrastruttura portwali) ma jpoġġix f’dubju l-eżistenza ta’ suq kompetittiv aktar wiesa’, fejn is-servizzi tat-trasport (l-aċċess għall-infrastruttura portwali) ipprovduti mill-PSA huma f’kompetizzjoni mas-servizzi offruti minn operaturi oħra tat-trasport stabbiliti fl-Italja u minn portijiet jew fornituri tat-trasport oħra fi Stati Membri oħra (85). L-utenti tal-infrastruttura portwali huma liberi li jużaw portijiet oħra (fl-Italja jew barra mill-pajjiż) u modi oħra ta’ trasport, u għalhekk il-PSA jipprovdu servizzi f’kompetizzjoni ma’ operaturi oħra fis-suq wiesa’ tas-servizzi tat-trasport u fis-suq aktar ristrett tas-servizzi portwali (portijiet oħra tal-Unjoni jagħtu aċċess għas-suq tal-Unjoni u b’hekk għall-Italja, xi drabi flimkien mat-triq, il-ferrovija jew il-passaġġi fuq l-ilma) (86).

(144) Barra minn hekk, il-konċessjonarji li jkunu jixtiequ jipprovdu servizzi portwali jistgħu jagħmlu dan f’portijiet oħra ġestiti minn awtoritajiet portwali oħra. Il-PSA jikkompetu biex jattiraw dawn l-operaturi (konċessjonarji li jwettqu servizzi portwali). Il-livell tat-tariffi imposti mill-PSA għall-art u l-infrastruttura (tagħmir portwali) li jsiru disponibbli għall-konċessjonarji għandu wkoll rwol fl-għażla li ssir mill-konċessjonarji biex jistabbilixxu ruħhom f’port pjuttost milli f’ieħor (87). L-eżistenza ta’ kompetizzjoni u effetti transfruntiera f’dan is-suq hija rikonoxxuta mill-ġurisprudenza (88).

(145) Barra minn hekk, l-impriżi li jkunu jixtiequ jistabbilixxu ruħhom qrib port jistgħu wkoll jissetiljaw barra mill-port (u mhux neċessarjament fuq art li tkun proprjetà ta’ jew ġestita mill-awtoritajiet portwali), u għalhekk il-PSA huma f’kompetizzjoni ma’ operaturi oħra li jikru art barra mill-portijiet.

(146) Bħala konklużjoni, il-Kummissjoni tqis li l-PSA jistgħu jikkompetu ma’ xulxin u ma’ portijiet oħra fl-Ewropa u li l-eżenzjoni mit-taxxa għall-PSA għalhekk hija probabbli li taffettwa wkoll il-kompetizzjoni u l-kummerċ bejn l-Istati Membri.

4.1.4.2. Tfixkil tal-kompetizzjoni

(147) Miżura mogħtija mill-Istat titqies li tfixkel jew thedded li tfixkel il-kompetizzjoni meta tkun tista’ ttejjeb il-pożizzjoni kompetittiva tal-benefiċjarju meta mqabbel ma’ impriżi oħra li jikkompeti magħhom (89). Tfixkil tal-kompetizzjoni skont it-tifsira tal-Artikolu 107(1) tat-Trattat ġeneralment jinstab li jeżisti meta l-Istat jagħti vantaġġ finanzjarju lil impriża f’settur fejn ikun hemm, jew jista’ jkun hemm, kompetizzjoni (90). L-appoġġ pubbliku jista’ jfixkel il-kompetizzjoni anki jekk ma jgħinx lill-impriża benefiċjarja biex tespandi u tikseb sehem mis-suq. Huwa biżżejjed li l-għajnuna tippermettilha żżomm pożizzjoni kompetittiva aktar b’saħħitha milli kieku kien ikollha li kieku ma tkunx ingħatat l-għajnuna. F’dan il-kuntest, biex jitqies li l-għajnuna toħloq tfixkil tal-kompetizzjoni, normalment huwa biżżejjed li l-għajnuna tagħti vantaġġ lill-benefiċjarju billi tiffrankalu spejjeż li kieku kien ikollu jġarrab matul l-operazzjonijiet kummerċjali tiegħu ta’ kuljum (91).

(148) Billi l-miżura inkwistjoni tikkostitwixxi skema ta’ għajnuna, li tapplika għal PSA ta’ daqs, pożizzjoni ġeografika, u attivitajiet differenti, mhuwiex neċessarju li jintwera individwalment li dik il-miżura tirriżulta għal kull PSA fi tfixkil tal-kompetizzjoni u effett fuq il-kummerċ sabiex jiġi stabbilit li l-miżura eżaminata hija għajnuna mill-Istat (92).

(149) L-eżenzjoni mit-taxxa korporattiva tagħti vantaġġ lill-PSA, li jista’ jtejjeb il-pożizzjoni kompetittiva tagħhom. B’mod partikolari, il-prezz tas-servizzi pprovduti mill-PSA (tariffi ta’ awtorizzazzjoni u ta’ konċessjoni, drittijiet fuq il-merkanzija li tinħatt u titgħabba, u drittijiet ta’ ankraġġ) huwa wieħed mill-fatturi li jinfluwenzaw il-kompetittività relattiva ta’ portijiet differenti fl-Ewropa (93).

(150) L-Italja argumentat li l-PSA għandhom biss influwenza limitata fuq l-iffissar tat-tariffi għall-attivitajiet tagħhom. Madankollu, il-kriterji għad-determinazzjoni tat-tariffi ta’ awtorizzazzjoni u ta’ konċessjoni stabbiliti b’digriet pubbliku jiddefinixxu biss it-tariffa minima u għalhekk iħallu marġni ta’ diskrezzjoni għall-PSA biex jistabbilixxu l-livell tat-tariffi tagħhom (ara 4.1.1.5). Fi kwalunkwe każ, anki l-eżistenza ta’ tariffi stabbiliti esklussivament fil-livell ċentrali – mingħajr ebda marġni ta’ diskrezzjoni għall-PSA individwali biex jinfluwenzaw il-livell tat-tariffi stabbiliti ċentralment – ma teskludix tfixkil tal-kompetizzjoni minħabba li l-impriżi jistgħu jikkompetu wkoll fuq parametri mhux ta’ prezz (il-kwalità tas-servizz, eċċ.) u minħabba li l-vantaġġ mogħti lill-PSA bl-eżenzjoni mit-taxxa inkwistjoni jista’ jgħinhom ukoll biex isaħħu l-kwalità tal-offerta tagħhom u jattiraw sidien ta’ bastimenti u operaturi ta’ bastimenti.

(151) Għalhekk, il-Kummissjoni tikkonkludi li bl-eżenzjoni tal-PSA involuti f’attivitajiet ekonomiċi mit-tassazzjoni korporattiva, l-awtoritajiet Taljani jagħtuhom vantaġġ li għandu l-potenzjal li jaffettwa l-kompetizzjoni. Il-Kummissjoni għalhekk tqis li l-miżura inkwistjoni tfixkel jew thedded li tfixkel il-kompetizzjoni.

4.1.4.3. Effett fuq il-kummerċ

(152) L-appoġġ pubbliku lill-impriżi jikkostitwixxi biss għajnuna mill-Istat skont l-Artikolu 107(1) tat-Trattat sa fejn dan jaffettwa l-kummerċ bejn l-Istati Membri. Mhuwiex neċessarju li jiġi stabbilit li l-għajnuna għandha effett reali fuq il-kummerċ bejn l-Istati Membri iżda biss li l-għajnuna tista’ taffettwa dak il-kummerċ (94). B’mod partikolari, il-qrati tal-Unjoni ddeċidew li fejn l-għajnuna finanzjarja mill-Istat issaħħaħ il-pożizzjoni ta’ impriża meta mqabbla ma’ impriżi oħra li jikkompetu fil-kummerċ intra-UE, dawn tal-aħħar iridu jitqiesu bħala affettwati mill-għajnuna (95).

(153) Din il-ġurisprudenza tista’ tiġi applikata f’dan il-każ peress li l-eżenzjoni mit-taxxa korporattiva ssaħħaħ il-pożizzjoni tal-PSA. Dan jippermetti lil dawn tal-aħħar inaqqsu t-tariffi tagħhom u jagħmlu l-infrastruttura portwali li jimmaniġġaw aktar attraenti għas-sidien tal-bastimenti u għall-operaturi tal-bastimenti, speċjalment minn Stati Membri oħra.

(154) F’dan il-każ, il-portijiet Taljani huma involuti fil-kummerċ intra-UE u għalhekk vantaġġ lill-PSA kkonċernati jaffettwa l-kummerċ intra-UE. Il-portijiet Taljani huma involuti attivament fil-kummerċ intra-UE u diversi portijiet Taljani huma fost l-aktar portijiet importanti fil-livell tal-Unjoni f’termini ta’ traffiku tal-kontejners u tunnellaġġ tal-merkanzija. Fuq il-bażi ta’ informazzjoni pubblikament disponibbli, jidher li fost l-aqwa 15-il port tal-kontejners fl-Ewropa fl-2019, hemm żewġ portijiet Taljani, jiġifieri Genoa u Gioia Tauro. (96)

(155) Billi jeħilsu lil dawk il-PSA minn obbligazzjoni tat-taxxa li kieku kien ikollhom iġorru u li impriżi kompetituri jridu iġorru, l-eżenzjoni mit-taxxa korporattiva tillibera riżorsi finanzjarji għal dawk l-impriżi biex jinvestu fl-operazzjonijiet tan-negozju tagħhom, li min-naħa tagħha taffettwa l-kundizzjonijiet li bihom jistgħu joffru l-prodotti u s-servizzi tagħhom fis-suq, u b’hekk tfixkel il-kompetizzjoni fis-suq intern. Konsegwentement, l-eżenzjoni mit-taxxa tal-PSA taffettwa l-kummerċ intra-UE.

(156) Rigward l-argument li għamlet l-Italja li l-maġġoranza tal-portijiet Taljani huma ’l bogħod milli jikkompetu, anki potenzjalment, fis-swieq Ewropej, iżda huma prinċipalment f’kompetizzjoni ma’ portijiet fl-Afrika ta’ fuq, il-Kummissjoni tinnota li l-awtoritajiet Taljani ma ressqu l-ebda element biex jissostanzja din il-fehma (97).

(157) Għalhekk, bl-eżenzjoni tal-PSA involuti f’attivitajiet ekonomiċi mit-tassazzjoni korporattiva, l-awtoritajiet Taljani jagħtuhom vantaġġ li għandu l-potenzjal li jaffettwa l-kummerċ intra-UE.

4.1.5. Selettività tal-miżura

(158) Sabiex titqies bħala għajnuna mill-Istat, miżura trid tkun selettiva (98), fis-sens li trid tiffavorixxi biss lil ċerti impriżi jew il-produzzjoni ta’ ċerti prodotti. Skont il-ġurisprudenza stabbilita (99), il-valutazzjoni tas-selettività materjali ta’ miżura tat-taxxa tikkonsisti fi tliet stadji: l-ewwel huwa neċessarju li jiġi identifikat u eżaminat ir-reġim komuni jew “normali” (il-“qafas ta’ referenza”) applikabbli fl-Istat Membru kkonċernat. It-tieni, huwa fir-rigward ta’ dan ir-reġim tat-taxxa komuni jew “normali” li jeħtieġ li jiġi determinat jekk xi benefiċċju mogħti mill-miżura tat-taxxa inkwistjoni jistax ikun selettiv. Dan għandu jsir billi jintwera li l-miżura tidderoga minn dak ir-reġim komuni peress li tiddistingwi bejn operaturi ekonomiċi li, fid-dawl tal-objettiv imfittex minn dak ir-reġim, huma f’sitwazzjoni fattwali u legali komparabbli. It-tielet, jekk tkun teżisti tali deroga, jeħtieġ li jiġi eżaminat jekk din tirriżultax min-natura jew mill-iskema ġenerali tas-sistema tat-tassazzjoni li tagħmel parti minnha u għalhekk tista’ tiġi ġġustifikata min-natura jew mil-loġika tas-sistema. F’dan il-kuntest, huwa l-kompitu tal-Istati Membri li juru li t-trattament tat-taxxa differenzjat jirriżulta direttament mill-prinċipji bażiċi jew ta’ gwida ta’ dik is-sistema (100).

4.1.5.1. Qafas ta’ referenza

(159) Biex tiġi valutata s-selettività ta’ miżura tat-taxxa, jeħtieġ li wieħed jibda billi jiddefinixxi l-qafas ta’ referenza xieraq u mbagħad jiddetermina jekk il-miżura inkwistjoni twassalx għal diskriminazzjoni skont dak il-qafas. Qafas ta’ referenza huwa kompost minn sett ta’ regoli konsistenti li ġeneralment japplikaw - abbażi ta’ kriterji oġġettivi - għall-impriżi kollha li jaqgħu fi ħdan il-kamp ta’ applikazzjoni tiegħu kif definit mill-objettiv tiegħu.

(160) F’dan il-każ, il-Kummissjoni tqis li l-qafas ta’ referenza huwa s-sistema Taljana għat-taxxa korporattiva, kif stabbilit fl-Att Konsolidat Taljan dwar it-Taxxa TUIR (ara 38-43), inkluża d-definizzjoni ta’ persuni taxxabbli u introjtu taxxabbli, li tirriżulta mill-Artikolu 72 flimkien mal-Artikolu 73 tat-TUIR.

(161) L-Artikolu 72 tat-TUIR jistabbilixxi l-prinċipju li t-taxxa korporattiva tapplika għall-introjtu kollu fi flus jew in natura.

(162) L-Artikolu 73(1) tat-TUIR jissoġġetta għat-taxxa korporattiva t-tipi kollha ta’ kumpaniji, inklużi kumpaniji tal-assigurazzjoni ta’ benefiċċju komuni, kif ukoll kooperattivi, entitajiet pubbliċi u privati għajr kumpaniji, u trusts irrispettivament minn jekk ikollhomx bħala l-għan esklussiv jew prinċipali t-twettiq ta’ attivitajiet kummerċjali jew le.

(163) L-Artikolu 75 jistabbilixxi l-prinċipju li t-taxxa korporattiva għandha tiġi imposta fuq l-introjtu nett totali u li japplikaw regoli differenti għad-definizzjoni tal-introjtu taxxabbli minn naħa għall-kumpaniji u l-entitajiet pubbliċi jew privati li għandhom bħala għan esklussiv jew prinċipali t-twettiq ta’ attivitajiet kummerċjali (l-Artikoli 81 sa 141 tat-TUIR) (101) u min-naħa l-oħra għall-entitajiet pubbliċi jew privati li m’għandhomx bħala għan esklussiv jew prinċipali t-twettiq ta’ attività kummerċjali (l-Artikoli 143 sa 150 tat-TUIR) (102). L-Artikoli 76 u 77 jiddefinixxu rispettivament ir-rata tat-taxxa u l-perjodu taxxabbli għat-taxxa korporattiva.

(164) Minn dan ta’ hawn fuq jirriżulta li r-regoli tat-taxxa korporattiva applikabbli fl-Italja jissoġġettaw għat-taxxa korporattiva bħala kwistjoni ta’ prinċipju t-tipi kollha ta’ introjtu ġġenerat mill-kumpaniji (l-Artikolu 73(1) a)) jew minn entitajiet pubbliċi jew privati għajr kumpaniji (l-Artikolu 73(1)(b) u (c)), inkluż meta l-entitajiet rilevanti ma jkollhomx bħala l-għan esklussiv jew prinċipali tagħhom l-eżerċizzju ta’ attività kummerċjali.

4.1.5.2. Deroga

(165) L-Artikolu 74 tat-TUIR jistabbilixxi regoli applikabbli speċifikament għall-Istat u l-korpi pubbliċi. Dik id-dispożizzjoni tidentifika wkoll l-attivitajiet li mhumiex ikkunsidrati bħala attivitajiet kummerċjali.

(166) Skont l-Artikolu 74 tat-TUIR, il-korpi u l-amministrazzjonijiet tal-Istat, inklużi dawk b’organizzazzjoni awtonoma, anki jekk ikollhom personalità ġuridika, il-muniċipalitajiet, il-konsorzji bejn awtoritajiet lokali, l-assoċjazzjonijiet u l-korpi li jamministraw proprjetà kollettiva, il-komunitajiet ta’ żoni muntanjużi, il-provinċji u r-reġjuni mhumiex soġġetti għat-taxxa korporattiva. L-awtoritajiet Taljani jqisu lill-PSA bħala korpi li jamministraw proprjetà pubblika. Għalhekk, l-Artikolu 74 tat-TUIR, kif interpretat u applikat mill-awtoritajiet Taljani, iwassal għal sitwazzjoni fejn il-PSA fl-Italja huma eżentati mit-taxxa korporattiva, inkluż fir-rigward ta’ introjtu li jirriżulta mill-isfruttament tal-infrastruttura tal-PSA.

(167) Meta miżura tiffavorixxi ċerti impriżi jew il-produzzjoni ta’ ċerti oġġetti li jinsabu f’sitwazzjoni legali u fattwali komparabbli fid-dawl tal-objettiv tas-sistema ta’ referenza, il-miżura tkun prima facie selettiva. F’dan il-każ, il-PSA u entitajiet legali oħra jinsabu f’sitwazzjoni legali u fattwali komparabbli, fid-dawl tal-objettiv tal-IRES, li huwa li tintaxxa l-introjtu tal-kumpaniji u ta’ entitajiet legali oħra irrispettivament minn jekk l-uniku għan jew l-għan prinċipali tagħhom ikunx it-twettiq ta’ attivitajiet kummerċjali jew le. Għalhekk, l-Artikolu 74 tat-TUIR, kif interpretat u applikat mill-awtoritajiet Taljani, jiffavorixxi lill-PSA fuq entitajiet legali oħra soġġetti għall-IRES fid-dawl tal-objettiv tagħha.

(168) Skont l-awtoritajiet Taljani, l-eżenzjoni tal-PSA mit-taxxa korporattiva ma tidderogax mill-prinċipji ġenerali tas-sistema tat-taxxa korporattiva Taljana, iżda pjuttost issegwi l-loġika tagħha, jiġifieri li l-attivitajiet mhux kummerċjali ġeneralment mhumiex soġġetti għat-taxxa korporattiva. Dan jimplika li l-attivitajiet kollha tal-PSA huma attivitajiet mhux kummerċjali. Madankollu, il-Kummissjoni tinnota li l-Artikolu 73 jissoġġetta għat-taxxa korporattiva lill-entitajiet pubbliċi u privati kollha, inkluż meta ma jkollhomx bħala għan esklussiv jew prinċipali t-twettiq ta’ attivitajiet kummerċjali. Huwa b’deroga minn dan il-prinċipju li l-Artikolu 74 tat-TUIR jeżenta mit-taxxa korporattiva lill-Istat u korpi pubbliċi oħra.

(169) L-awtoritajiet Taljani jqisu wkoll li l-PSA ma jaqgħux taħt l-Artikolu 73 tat-TUIR, iżda pjuttost taħt l-Artikolu 74 tat-TUIR. Skont l-awtoritajiet Taljani, l-Artikolu 74 tat-TUIR jipprevedi li l-korpi pubbliċi fdati biss b’funzjonijiet amministrattivi (ara l-premessi (51) u (52)) mhumiex responsabbli għat-taxxa korporattiva. Fil-fehma tal-awtoritajiet Taljani, l-Artikolu 74 tat-TUIR għalhekk ma jistax jiġi interpretat bħala deroga mill-Artikolu 73 tat-TUIR. Minflok, l-Artikolu 73 u l-Artikolu 74 tat-TUIR għandhom kampijiet ta’ applikazzjoni differenti u paralleli. Skont l-awtoritajiet Taljani, dawn jistabbilixxu żewġ reġimi tat-taxxa ordinarji differenti applikabbli għal kategoriji speċifiċi ta’ entitajiet, definiti b’mod ġenerali u astratt, li mhumiex f’sitwazzjoni fattwali u legali komparabbli. Għalhekk, l-Italja ssostni li l-eżenzjoni mit-taxxa korporattiva mhijiex selettiva, billi l-Artikolu 74 tat-TUIR japplika għall-PSA kif ukoll għall-Istat, għal diversi korpi pubbliċi u għal entitajiet oħra li jappartjenu għall-amministrazzjoni pubblika abbażi ta’ kriterji oġġettivi, ġenerali u astratti. Dawn l-entitajiet kollha koperti mill-Artikolu 74 tat-TUIR ikunu fl-istess sitwazzjoni fattwali u legali.

(170) Il-Kummissjoni tinnota li l-Artikolu 74 jeżenta lill-Istat u korpi pubbliċi oħra mit-taxxa korporattiva sal-punt li l-attivitajiet tagħhom ikunu relatati mal-eżerċizzju tal-funzjonijiet ta’ awtorità pubblika. Min-naħa l-oħra, l-attivitajiet kummerċjali ta’ dawn il-korpi huma fil-prinċipju soġġetti għat-taxxa korporattiva. Jekk l-Artikolu 74 tat-TUIR – jew l-interpretazzjoni tiegħu mill-amministrazzjoni – kienu tali li jirriżultaw fin-nuqqas ta’ pagament tat-taxxa korporattiva mill-PSA fil-każijiet kollha (inkluż meta jwettqu attivitajiet meqjusa bħala ekonomiċi skont ir-regoli dwar l-għajnuna mill-Istat), dan jintroduċi diskriminazzjoni bejn l-impriżi involuti f’attivitajiet ekonomiċi skont it-tifsira tal-Artikolu 107 tat-TFUE. F’dak il-każ, l-Artikolu 74 tat-TUIR kif interpretat mill-awtoritajiet Taljani jwassal għal vantaġġi għal kategorija speċifika ta’ impriżi (103), jiġifieri l-PSA, waqt li jkunu f’sitwazzjoni legali u fattwali komparabbli għal impriżi oħra (f’dak li għandu x’jaqsam mal-introjtu li jiksbu mill-attivitajiet ekonomiċi tagħhom) (104).

(171) Fil-fatt, il-Kummissjoni tqis li l-PSA mhumiex iggwidati minn “prinċipji operattivi speċifiċi li jiddistingwuhom b’mod ċar minn operaturi ekonomiċi oħra” soġġetti għat-taxxa korporattiva (105). B’mod partikolari, il-fatt li l-PSA ma jwettqux attività li tagħmel profitt mhuwiex suffiċjenti biex jitqies li jinsabu f’sitwazzjoni differenti minn operaturi oħra soġġetti għat-taxxa korporattiva (106). L-ebda wieħed mill-argumenti invokati mill-Italja biex turi li l-PSA mhumiex impriżi u mhumiex involuti f’attivitajiet ekonomiċi (ara 3.2) ma huwa rilevanti u konsistenti fir-rigward tal-objettiv tas-sistema tat-taxxa korporattiva, li huwa li tintaxxa l-introjtu tal-kumpaniji u ta’ entitajiet legali oħra (107).

(172) Għalhekk, anki kieku l-Artikolu 74 tat-TUIR kien jikkostitwixxi l-bażi ġuridika għan-nuqqas ta’ pagament tat-taxxa korporattiva mill-PSA, din l-eżenzjoni mit-taxxa tkun prima facie selettiva fir-rigward tal-attivitajiet ekonomiċi tal-PSA (108).

4.1.5.3. Ġustifikazzjoni skont il-loġika tas-sistema

(173) Billi l-Kummissjoni tqis li l-eżenzjoni mit-taxxa inkwistjoni hija prima facie selettiva, hija se jkollha tiddetermina, b’konformità mal-ġurisprudenza tal-Qrati Ewropej, jekk din l-eżenzjoni tistax tiġi ġġustifikata min-natura jew l-iskema ġenerali tas-sistema li tifforma parti minnha. Għalhekk, miżura li tikkostitwixxi eċċezzjoni għall-applikazzjoni tas-sistema tat-taxxa ġenerali tista’ tiġi ġġustifikata meta l-Istat Membru kkonċernat ikun jista’ juri li l-miżura tirriżulta direttament mill-prinċipji bażiċi jew ta’ gwida tas-sistema tat-taxxa tiegħu.

(174) Ma ġie pprovdut l-ebda argument ta’ dan it-tip mill-awtoritajiet Taljani u lanqas mill-partijiet interessati. Il-Kummissjoni ma setgħetx tidentifika lanqas tali ġustifikazzjoni. Għalhekk, il-Kummissjoni tqis li l-miżura mhijiex ġustifikata mil-loġika tas-sistema tat-taxxa. Il-Kummissjoni għalhekk tikkonkludi li l-miżura hija selettiva.

4.1.5.4. Konklużjoni

(175) Għalhekk, il-Kummissjoni tikkonkludi li l-eżenzjoni mit-taxxa korporattiva tal-PSA Taljani tidderoga mingħajr ġustifikazzjoni valida mill-prinċipju tas-sistema tat-taxxa korporattiva Taljana li skontha t-taxxa korporattiva tapplika għat-tipi kollha ta’ introjtu ġġenerat mill-kumpaniji jew minn entitajiet pubbliċi jew privati għajr kumpaniji. Anki kieku kellu jiġi kkunsidrat li huwa konformi mas-sistema tat-taxxa korporattiva Taljana li l-PSA jiġu eżentati mit-taxxa korporattiva, minħabba li skont l-awtoritajiet Taljani huma jwettqu esklussivament funzjonijiet pubbliċi, dan jammonta għal sitwazzjoni fejn “ċerti” impriżi jew il-produzzjoni ta’ “ċerti” prodotti jkunu ffavoriti skont it-tifsira tal-Artikolu 107 tat-TFUE (109). Għalhekk, il-Kummissjoni tikkonkludi li n-nuqqas ta’ ssoġġettar tal-attivitajiet ekonomiċi tal-PSA għat-taxxa korporattiva jinvolvi vantaġġ selettiv.

(176) Barra minn hekk, il-Kummissjoni tikkonkludi li tali trattament aktar favorevoli mogħti mill-Istat lill-impriżi u imputabbli lill-Istat jista’ jfixkel il-kompetizzjoni u jaffettwa l-kummerċ intra-UE. Għalhekk, il-Kummissjoni tikkonkludi li l-eżenzjoni mit-taxxa mogħtija lill-PSA tikkostitwixxi għajnuna mill-Istat skont it-tifsira tal-Artikolu 107(1) tat-Trattat (110).

5. KOMPATIBBILTÀ

(177) Il-miżuri ta’ għajnuna mill-Istat jistgħu jitqiesu bħala kompatibbli mas-suq intern abbażi tal-eċċezzjonijiet stabbiliti fl-Artikolu 93, l-Artikolu 106(2), l-Artikolu 107(2) u l-Artikolu 107(3) tat-Trattat.

5.1. L-Artikolu 93 tat-Trattat

(178) L-Artikolu 93 tat-Trattat jistabbilixxi li miżuri ta’ għajnuna “meħtieġa għall-koordinament tat-trasport, jew li jikkorrispondu ma’ rimborżi dwar ċerti piżijiet li jeżistu fil-prinċipju ta’ servizz pubbliku” jistgħu jiġu ddikjarati bħala kompatibbli mas-suq intern.

(179) Il-Kummissjoni tinnota l-ewwel nett li f’dan il-każ, ma hemm l-ebda indikazzjoni li l-għajnuna tiffinanzja miżuri li jissodisfaw il-ħtiġijiet ta’ koordinament tat-trasport. Għall-kuntrarju, l-għajnuna tikkonsisti f’eżenzjoni mit-taxxa korporattiva li mhijiex relatata ma’ xi investiment partikolari u hija totalment mhux relatata mal-ħtiġijiet ta’ koordinament tat-trasport. Il-miżura mhijiex immirata lanqas lejn ir-rimborż tal-obbligi ta’ servizz pubbliku.

(180) Konsegwentement, il-Kummissjoni tqis li l-miżura ma tistax titqies bħala kompatibbli skont l-Artikolu 93 tat-Trattat.

5.2. L-Artikolu 107(2) u l-Artikolu 107(3) tat-Trattat

(181) Billi l-miżura li qiegħda tiġi eżaminata tikkostitwixxi għajnuna mill-Istat skont it-tifsira tal-Artikolu 107(1) tat-Trattat, jenħtieġ li jiġi eżaminat jekk hijiex kompatibbli mas-suq intern skont l-eċċezzjonijiet stabbiliti fl-Artikolu 107(2) u 107(3) tat-Trattat.

(182) L-awtoritajiet Taljani ma pprovdew l-ebda argument dwar l-applikabbiltà tal-eċċezzjonijiet deskritti fl-Artikolu 107(2) jew 107(3) tat-Trattat għall-eżenzjoni mit-taxxa korporattiva mogħtija lill-PSA.

(183) Il-Kummissjoni tqis li l-ebda waħda mill-eċċezzjonijiet skont l-Artikolu 107(2) tat-Trattat ma tapplika, billi l-miżura li qiegħda tiġi eżaminata ma hija mmirata lejn l-ebda wieħed mill-objettivi elenkati f’din id-dispożizzjoni. B’mod aktar speċifiku, il-miżura li qiegħda tiġi eżaminata ma tirrigwardax għajnuna li għandha karattru soċjali li tingħata lil konsumaturi individwali jew għajnuna biex tagħmel tajjeb għad-dannu kkawżat minn diżastri naturali jew avvenimenti eċċezzjonali jew għajnuna mogħtija lill-ekonomija ta’ ċerti partijiet tar-Repubblika Federali tal-Ġermanja.

(184) L-Artikolu 107(3) tat-Trattat isostni li: (a) għajnuna biex tippromwovi l-iżvilupp ta’ ċerti żoni, (b) għajnuna għal ċerti proġetti importanti ta’ interess komuni Ewropew, (c) għajnuna għall-iżvilupp ta’ ċerti attivitajiet jew oqsma ekonomiċi, (d) għajnuna għall-promozzjoni tal-kultura u l-konservazzjoni tal-patrimonju u (e) għajnuna speċifikata b’deċiżjoni tal-Kunsill tista’ tinstab bħala kompatibbli mas-suq intern.

(185) L-Artikolu 107(3)(a) tat-Trattat jawtorizza għajnuna, li tippromwovi l-iżvilupp ekonomiku ta’ żoni, fejn il-livell tal-għajxien ikun baxx b’mod anormali jew fejn ikun hemm stat serju ta’ nuqqas ta’ impjieg. Din l-eċċezzjoni mhijiex applikabbli.

(186) Barra minn hekk, il-miżura ma tippromovix l-eżekuzzjoni ta’ proġett importanti ta’ interess komuni Ewropew u lanqas ma tirrimedja għal disturb serju fl-ekonomija tal-Italja, kif previst mill-Artikolu 107(3)(b) tat-Trattat.

(187) Barra minn hekk, il-miżura ma għandhiex l-għan li tippromwovi l-kultura u l-konservazzjoni tal-patrimonju, kif previst fl-Artikolu 107(3)(d) tat-Trattat.

(188) Skont l-Artikolu 107(3)(c) tat-Trattat, l-għajnuna mogħtija biex tiffaċilita l-iżvilupp ta’ ċerti attivitajiet ekonomiċi jew ċerti oqsma ekonomiċi tista’ tiġi ddikjarata bħala kompatibbli sakemm ma taffettwax b’mod negattiv il-kundizzjonijiet tal-kummerċ sa punt li jmur kontra l-interess komuni. Madankollu, l-informazzjoni disponibbli ma tindikax li l-benefiċċju mogħti fuq it-taxxa huwa relatat ma’ investimenti speċifiċi eliġibbli biex jirċievu għajnuna skont ir-regoli u l-linji gwida tal-Unjoni.

(189) Għall-kuntrarju, il-Kummissjoni tqis li l-miżura tikkostitwixxi tnaqqis fl-imposti li normalment jenħtieġ li jitħallsu mill-PSA fil-perkors normali tan-negozju tagħhom, u għalhekk tista’ titqies bħala għajnuna operatorja. Ġeneralment tali għajnuna ma titqiesx bħala kompatibbli mas-suq intern sa fejn din la tkun limitata fiż-żmien, u lanqas neċessarja jew proporzjonata biex tiffinanzja l-kostijiet relatati mat-twettiq ta’ objettiv identifikat sewwa ta’ interess Ewropew.

(190) Konsegwentement, il-Kummissjoni tqis li l-eċċezzjonijiet tal-Artikolu 107(3) tat-Trattat ma japplikawx.

(191) Bħala riżultat ta’ dak li ntqal hawn fuq, il-Kummissjoni tqis li l-miżura ma tistax titqies bħala kompatibbli mas-suq intern fuq il-bażi tal-Artikolu 107(2) u 107(3) tat-Trattat.

5.3. L-Artikolu 106(2) tat-Trattat

(192) Fejn il-benefiċjarju tal-għajnuna jkun ġie fdat mill-Istat bl-operat ta’ servizzi ta’ interess ekonomiku ġenerali (“SGEI”), l-għajnuna tista’ tkun kompatibbli wkoll skont l-Artikolu 106(2) tat-Trattat.

(193) Madankollu, l-awtoritajiet Taljani ma pprovdew l-ebda informazzjoni li minnha jista’ jiġi konkluż li l-eżenzjoni mit-taxxa korporattiva għall-PSA tista’ tiġi ġġustifikata skont l-Artikolu 106(2) tat-Trattat. Il-miżura inkwistjoni, li torbot l-ammont ta’ għajnuna mal-profitt taxxabbli tal-entitajiet, mhijiex relatata ma’ jew limitata għall-kostijiet netti ta’ kompitu ta’ servizz pubbliku. Lanqas ma tirriżulta minn mandat mogħti lill-benefiċjarji tal-miżura biex iwettqu tali kompitu. Konsegwentement, il-Kummissjoni tqis li l-miżura ma tistax titqies bħala kumpens għal servizz pubbliku kompatibbli mas-suq intern u mhijiex kompatibbli fuq il-bażi tal-Artikolu 106(2) tat-Trattat.

6. KONKLUŻJONI

(194) Fid-dawl ta’ dak li ntqal hawn fuq, il-Kummissjoni tqis li l-eżenzjoni mit-taxxa korporattiva tal-PSA fl-Italja ma tistax titqies bħala kompatibbli mas-suq intern.

7. GĦAJNUNA EŻISTENTI

(195) Għajnuna eżistenti, kif definita fl-Artikolu 1(b) tar-Regolament Proċedurali, tkun jew miżura li kienet fis-seħħ qabel id-dħul fis-seħħ tat-Trattat fl-Italja, miżura li ġiet awtorizzata, miżura li titqies bħala għajnuna eżistenti skont l-Artikolu 17 tar-Regolament Proċedurali, jew miżura li ma kinitx għajnuna, meta ddaħħlet fis-seħħ, iżda saret għajnuna minħabba l-evoluzzjoni tas-suq komuni. Kwalunkwe għajnuna li ma taqax taħt id-definizzjoni ta’ għajnuna eżistenti titqies bħala għajnuna ġdida skont l-Artikolu 1(c) tar-Regolament Proċedurali.

(196) L-eżenzjoni mit-taxxa korporattiva għall-PSA Taljani hija bbażata fuq l-Artikolu 74 tat-TUIR kif interpretat u applikat mill-awtoritajiet Taljani.

(197) L-awtoritajiet Taljani kkonfermaw li r-reġim tat-taxxa applikabbli għall-PSA qabel l-1958 kien eżattament l-istess bħal dak tal-lum. B’mod partikolari, huma kkonfermaw li l-awtoritajiet portwali qatt ma kienu soġġetti għat-taxxa korporattiva. Barra minn hekk, ma hemm l-ebda element disponibbli għall-Kummissjoni li jikkontradixxi dan.

(198) Il-Kummissjoni għalhekk tqis li din tikkostitwixxi għajnuna eżistenti f’konformità mal-Artikolu 1(b)(i) tar-Regolament Proċedurali.

8. KONKLUŻJONI

(199) L-eżenzjoni mit-taxxa korporattiva għall-PSA Taljani tikkostitwixxi skema eżistenti ta’ għajnuna mill-Istat li hija inkompatibbli mas-suq intern.

(200) Għalhekk huwa xieraq li l-awtoritajiet Taljani jtemmu l-iskema ta’ għajnuna, billi jabolixxu l-eżenzjoni mit-taxxa korporattiva għall-PSA Taljani. Din il-miżura jenħtieġ li tiġi adottata fi żmien xahrejn mid-data tan-notifika ta’ din id-Deċiżjoni u jenħtieġ li tapplika l-aktar tard għall-introjtu minn attivitajiet ekonomiċi ġġenerati mill-bidu tas-sena fiskali wara l-adozzjoni ta’ din il-miżura u mhux aktar tard mill-2022,

ADOTTAT DIN ID-DEĊIŻJONI:

Artikolu 1 L-eżenzjoni mit-taxxa korporattiva favur l-Awtoritajiet tas-Sistema Portwali tikkostitwixxi skema ta’ għajnuna eżistenti li hija inkompatibbli mas-suq intern.

Artikolu 2 L-Italja għandha tneħħi l-eżenzjoni mit-taxxa korporattiva msemmija fl-Artikolu 1. Il-miżura li biha l-Italja tissodisfa l-obbligi tagħha għandha tiġi adottata fi żmien xahrejn mid-data tan-notifika ta’ din id-Deċiżjoni. Din il-miżura għandha tapplika mill-bidu tas-sena fiskali wara l-adozzjoni tagħha u mhux aktar tard mill-2022.

Artikolu 3 L-Italja għandha tinforma lill-Kummissjoni, fi żmien xahrejn mid-data tan-notifika ta’ din id-Deċiżjoni, dwar il-miżuri li tkun ħadet biex tikkonforma magħha.

Artikolu 4 Din id-Deċiżjoni hija indirizzata lir-Repubblika Taljana.

Magħmul fi Brussell, l-4 ta’ Diċembru 2020. Għall-Kummissjoni Margrethe VESTAGER Membru tal-Kummissjoni

(1) ĠU C 7, 10.1.2020, p. 11.

(2) Ir-Regolament tal-Kunsill (UE) 2015/1589 tat-13 ta’ Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea, (ĠU L 248, 24.9.2015, p. 9-29).

(3) Ara n-nota 1 f’qiegħ il-paġna.

(4) Legge 28 gennaio 1994, n. 84 Riordino della legislazione in materia portuale (GU Serie Generale n. 28 del 04-02-1994 - Suppl. Ordinario n. 21).

(5) L-operazzjonijiet portwali huma t-tagħbija, il-ħatt, it-trasbord, il-ħażna, il-moviment ġenerali tal-merkanzija u l-oġġetti l-oħra kollha mwettqa fiż-żona tal-port. Is-servizzi portwali huma servizzi speċjalizzati, komplementari u anċillari għaċ-ċiklu tal-operazzjonijiet portwali. Għal definizzjoni tal-operazzjonijiet portwali ara l-Artikolu 16 tal-Liġi 84/1994 u d-deskrizzjoni f’2.1.4 hawn taħt.

(6) Relazione sull’attività delle autorità di sistema portuale, Anno 2017, Ministero delle Infrastrutture e dei Trasporti, ippubblikat fis-16 ta’ Settembru 2019 http://www.mit.gov.it/node/11420

(7) Testo Unico delle Imposte sui Redditi (TUIR), D.P.R., 22/12/1986 n° 917, G.U. 31/12/1986.

(8) Ir-rata tat-taxxa standard għall-IRES fl-2020 hija ta’ 24 %. Ir-rata tal-IRES tnaqqset minn 33 % fl-2004 għal 27.5 % fl-2008 u għal 24 % fl-2018 u fl-2019.

(9) Ir-Regolament tal-Kunsill (KE) Nru 2157/2001 tat-8 ta’ Ottubru 2001 dwar l-Istatut ta’ kumpanija Ewropea (SE) (ĠU L 294, 10.11.2001, p. 1).

(10) Ir-Regolament tal-Kunsill (KE) Nru 1435/2003 tat-22 ta’ Lulju 2003 dwar l-Istatut għal Soċjetà Kooperattiva Ewropea (SCE) (ĠU L 207, 18.8.2003, p. 1).

(11) Ara n-nota 8 f’qiegħ il-paġna.

(12) Legge 27 dicembre 2019, n. 160, Bilancio di previsione dello Stato per l’anno finanziario 2020 e bilancio pluriennale per il triennio 2020-2022, GU Serie Generale n.304 del 30.12.2019 - Suppl. Ordinario n. 45. Is-soprataxxa hija dovuta wkoll għall-introjtu derivat minn attivitajiet imwettqa abbażi ta’ konċessjonijiet ta’ awtostradi, konċessjonijiet ta’ ġestjoni tal-ajruporti, u konċessjonijiet ferrovjarji.

(13) Ir-Regolament (UE) 2017/352 tal-Parlament Ewropew u tal-Kunsill tal-15 ta’ Frar 2017 li jistabbilixxi qafas għall-forniment tas-servizzi portwarji u regoli komuni dwar it-trasparenza finanzjarja tal-portijiet (ĠU L 57, 3.3.2017, p. 1).

(14) ANCIP (Assoċjazzjoni Nazzjonali tal-Kumpaniji Portwali); Confetra (Konfederazzjoni Ġenerali Taljana tat-Trasport u l-Loġistika)

(15) ANCIP (Assoċjazzjoni Nazzjonali tal-Kumpaniji Portwali); Assoporti (Assoċjazzjoni Taljana tal-Portijiet); Confetra (Konfederazzjoni Ġenerali Taljana tat-Trasport u l-Loġistika); FILT CGIL, FIT-CISL, UILTRASPORTI (Federazzjoni Taljana tal-Ħaddiema tat-Trasport, Federazzjoni Taljana tal-Ħaddiema tat-Trasport, Unjoni Taljana tal-Ħaddiema tat-Trasport)

(16) ANCIP (Assoċjazzjoni Nazzjonali tal-Kumpaniji Portwali); Confetra (Konfederazzjoni Ġenerali Taljana tat-Trasport u l-Loġistika)

(17) ANCIP (Assoċjazzjoni Nazzjonali tal-Kumpaniji Portwali); Assoporti (Assoċjazzjoni Taljana tal-Portijiet); Confetra (Konfederazzjoni Ġenerali Taljana tat-Trasport u l-Loġistika)

(18) Confetra (Konfederazzjoni Ġenerali Taljana tat-Trasport u l-Loġistika)

(19) Assoporti (Assoċjazzjoni Taljana tal-Portijiet); Confetra (Konfederazzjoni Ġenerali Taljana tat-Trasport u l-Loġistika); Conftrasporto-Confcommercio (Konfederazzjoni tal-assoċjazzjonijiet tat-trasport, tat-tbaħħir u tal-loġistika)

(20) Confetra (Konfederazzjoni Ġenerali Taljana tat-Trasport u l-Loġistika)

(21) Assoporti (Assoċjazzjoni Taljana tal-Portijiet); Confetra (Konfederazzjoni Ġenerali Taljana tat-Trasport u l-Loġistika); Conftrasporto-Confcommercio (Konfederazzjoni tal-assoċjazzjonijiet tat-trasport, tat-tbaħħir u tal-loġistika); FILT CGIL, FIT-CISL, UILTRASPORTI (Federazzjoni Taljana tal-Ħaddiema tat-Trasport, Federazzjoni Taljana tal-Ħaddiema tat-Trasport, Unjoni Taljana tal-Ħaddiema tat-Trasport)

(22) Confetra (Konfederazzjoni Ġenerali Taljana tat-Trasport u l-Loġistika)

(23) ANCIP (Assoċjazzjoni Nazzjonali tal-Kumpaniji Portwali); Assoporti (Assoċjazzjoni Taljana tal-Portijiet); Confetra (Konfederazzjoni Ġenerali Taljana tat-Trasport u l-Loġistika); Conftrasporto-Confcommercio (Konfederazzjoni tal-assoċjazzjonijiet tat-trasport, tat-tbaħħir u tal-loġistika)

(24) Conftrasporto-Confcommercio (Konfederazzjoni tal-assoċjazzjonijiet tat-trasport, tat-tbaħħir u tal-loġistika)

(25) ANCIP (Assoċjazzjoni Nazzjonali tal-Kumpaniji Portwali)

(26) Is-Sentenza tal-Qorti tal-Ġustizzja tas-17 ta’ Frar 1993, Christian Poucet vs Assurances Générales de France u Caisse Mutuelle Régionale du Languedoc-Roussillon, il-Kawżi Magħquda C-159/91 u C-160/91, ECLI:EU:C:1993:63, il-punt 18.

(27) Is-Sentenza tal-Qorti tal-Ġustizzja tas-17 ta’ Frar 1993, Christian Poucet vs Assurances Générales de France u Caisse Mutuelle Régionale du Languedoc-Roussillon, il-Kawżi Magħquda C-159/91 u C-160/91, ECLI:EU:C:1993:63, il-punt 18. Is-Sentenza tal-Qorti tal-Ġustizzja tal-24 ta’ Ottubru 2002, Aér